en en en ml ml ml ml hu ml ml ml ml ml en ml ml ml ml ml ml ml en en ml ml ml ml ml en ml ml ml ml ml ml ml ml ml ml ml en en ml ml ml ml ml ml en ml ml ml ml ml ml en en ml ml ml ml ml ml ml ml ml ml ml ml el ml en en ml ml ml ml ml ml ml ml en en ml ml ml ml ml ml ml ml ml ml ml ml ml ml en ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml el en en ml ml ml ml ml ml ml ml ml ml ml ml ml ml ml ml ml ml ml ml ml ml en en ml ml ml ml ml ml ml ml en en ml ml ml ml ml ml ml ml ml en en ml ml ml ml el ml ml ml ml ml ml ml ml ml ml ml ml ml en ml ml ml ml ml ml ml en en ml ml ml ml ml ml ml ml ml ml ml en ml ml ml ml ml ml ml en en ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml en ml ml ml ml ml en ml ml ml ml ml ml ml en en ml ml ml ml ml ml ml ml ml ml ml ml ml ml ml ml en en ml ml ml ml ml ml ml ml ml ml ml ml ml ml ml ml ml ml ml ml ml ml en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml en ml ml ml ml ml ml ml ml ml ml ml ml ml en ml ml ml ml ml ml ml en en en en es ml en en de da en da cs en en cs da en en en fr cs da da en en cs cs en en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml de da da en da cs cs en en cs cs da da cs en en cs en cs da en en en cs cs da en cs da en da en en en en en en en
ഓപ്പണ്‍ ചെയ്തു വച്ചിട്ടുണ്ട്..ബഫർ  ആവുന്നതെ ഉള്ളൂ..കുറച്ചു താമസിക്കും എന്ന് തോന്നുന്നു..
അതേടോ, ഇപ്പൊ ഏതാണ്ട് 15% ആയിട്ടുണ്ട്‌..മിക്കവാറും ഒരു പത്തിരുപതു മിനിറ്റിൽ ഫുൾ ഡൌണ്‍ ലോഡ് ആവും എന്ന് തോന്നുന്നു...
എടോ, ഞാൻ എന്ത് പറയാൻ ആണ്..ഇതൊക്കെ സ്വാഭാവികം ആയിട്ടും ഉണ്ടാവുന്നതാണ്.. നെറ്റ്  വളരെ സ്ലോ  ആണ് അത് കൊണ്ട് കുറച്ചു കാത്തിരുന്നേ പറ്റൂ..
എന്റെ ഡോക്ടറെ നിങ്ങൾ ഒരു കമ്പ്യൂട്ടർ ഭ്രാന്തൻ ആയിരിക്കാം എന്ന് കരുതി അകത്തു കിടക്കുന്നത് എന്റെ ഭാര്യയാണ്..അവള് പ്രസവിക്കാൻ കിടക്കുന്നതാണ് എന്ന് ബോധം വേണം...
ചൂടാവാതെടോ, ഇത് കമ്പ്യൂട്ടർ കാലമല്ലേ, ഇങ്ങിനെ ഒക്കെ അല്ലെ ഓരോ കാര്യങ്ങൾ പഠിക്കാൻ പറ്റൂ..ഞാൻ എന്റെ സകല പെഷിയന്റിനെയും ഇവിടെ നിന്ന് പോകുമ്പോൾ കുറച്ചെങ്കിലും കമ്പ്യൂട്ടർ അറിവ് കൊടുത്തെ വിടൂ...
അതെ ഫുൾ ഡൌണ്‍ലോഡ് ആയി കഴിഞ്ഞാൽ, ആർക്കും കാണാൻ ഉള്ള അവസരം ഉണ്ടാക്കി കൊടുക്കും...
പേടിക്കാതെടോ നെറ്റ് അല്ല, ഡൌണ്‍ലോഡ് ആയ സാധനം , ആർക്കും ഇഷ്ടം പോലെ പോയിരുന്നു കാണാം, തനിക്കും തന്റെ ബന്ധുക്കൾക്കും , സുഹൃത്തുക്കൾക്കും ഏതു സമയത്തും ഒരു നിയന്ത്രണവും ഇല്ല....
അയ്യോ, ഡോ താൻ എന്തിനാ എന്നെ തല്ലിയത്...
ഞാൻ പണ്ടേ അങ്ങിനെയാ, എന്ത് പഠിച്ചാലും കയ്യോടെ ഫീസ്‌ കൊടുക്കും..പിന്നെ സാറിന്റെ സിസ്റ്റം ഒരു ലൂസ് കോണ്ടാക്റ്റ് ഉണ്ടോ എന്നൊരു ഡൌട്ട് അത് കൊണ്ട് കുലുക്കി നോക്കിയതാ...അല്ലപിന്നെ, ലേബർ റൂമിലാ അവന്റെ ഒരു കമ്പ്യൂട്ടർ പഠിക്കൽ....
ഹോ, മോണിറ്റർ ഒന്ന് മിന്നി പോയി..ഇന്ന് തന്നെ ഡൌണ്‍ ലോഡ് ആയതും എടുത്തു താൻ സ്ഥലം വിട്ടോണം...
ചായക്കടക്കാരൻ മാധവന്റെ അച്ഛൻ മരിച്ചു..ആരും നോക്കാൻ ഇല്ലാതെ  അസുഖം കൂടിയും, അരവയറും, പട്ടിണിയും  ഒക്കെ ആയിട്ട് ഒരുപാട് നാൾ കിടപ്പിലായിരുന്നു.. അച്ഛൻ മരിക്കുന്നത് വരെ കൊടുക്കാൻ കഴിഞ്ഞില്ലെങ്കിലും.  അച്ഛൻ മരിച്ചതിനു ശേഷം എന്നും ആദ്യം ഉണ്ടാക്കുന്ന ചായ അച്ഛന്റെ ചിത്രത്തിന് മുന്നിൽ വച്ച് മാധവൻ തന്റെ സ്നേഹം പ്രകടിപ്പിച്ചു...
കാലം കഴിഞ്ഞപ്പോൾ മാധവൻ മരിച്ചു..മാധവന്റെ മകൻ രമേഷിന്  ചായക്കട ആയിരുന്നില്ല. അച്ഛനു പ്രായം ആവും മുൻപേ വിദേശത്ത് പണിയിൽ ആയിരുന്നു. വരാനും കാണാനും ഒന്നും കൊടുക്കാനും  സമയം കിട്ടിയില്ല എങ്കിലും മരിച്ചതിനു ശേഷം വല്ലപ്പോഴും നാട്ടിൽ എത്തിയാൽ ആദ്യം കുറച്ചു കാലം  അച്ഛന്റെ പേരിൽ ബലിയിട്ടു കാക്കകൾക്ക് ചോറ് കൊടുത്തു സ്നേഹം കാണിച്ചു...പിന്നെ സമയം കിട്ടിയതുമില്ല തിരക്കായി..
പിന്നെയും കാലങ്ങൾ മുന്നോട്ടു രമേശനും മരിച്ചു..രമേശന്റെ മോനെ അറിയിക്കാൻ നോക്കി കഴിഞ്ഞില്ല..എപ്പോഴോ ഒരിക്കൽ നാട്ടിൽ എത്തിയപ്പോൾ അച്ഛൻ മരിച്ച കാര്യം അറിയിച്ചപ്പോൾ അവൻ പറഞ്ഞു...ഓ, സോറി ഞാൻ എന്റെ വിലക്കും നിലക്കും യോജിച്ച ഒരാളെ വിദേശത്ത് എന്റെ തന്തയായി അപ്പോയിന്റ് ചെയ്തിട്ടുണ്ട്..നേരത്തെ തന്നെ കരാർ അവസാനിപ്പിച്ചതിന്റെ നഷ്ട പരിഹാരം എന്ന നിലക്ക് ഈ രമേശൻ എന്ന വ്യക്തിയുടെ  ബന്ധുക്കൾ ആരെങ്കിലും ഉണ്ടെങ്കിൽ കുറച്ചു കാശ്  കൊടുക്കാം...
അനാഥൻ ആയിരുന്നു അയാൾ. മരണപ്പെട്ടു പോയി..ശരീരം എന്ത് ചെയ്യും എന്നറിയാനുള്ള ആകാംക്ഷയിൽ ആത്മാവ് അടുത്ത് തന്നെ നിൽക്കുന്നുണ്ടായിരുന്നു...പക്ഷേ അയാൾക്ക് പോലും അറിയാത്ത അയാളുടെ മതത്തെക്കുറിച്ച് ചർച്ച നടക്കുകയാണ്...അയാളുടെ ആത്മാവ് അത് കണ്ടു വിഷമിച്ചു നില്ക്കുന്നുണ്ട്...
അമ്പലത്തിനു മുന്നിൽ കൈകൂപ്പി പ്രാർത്ഥിക്കുന്നത്‌ കണ്ടു ഇയാൾ ഹിന്ദുവാണ്...ഇയാളെ ചിതയിലേക്ക് എടുക്കണം...
ആത്മാവ് ഞെട്ടി..അമ്പല പരിസരത്ത് വിശന്നു തല കറങ്ങി വീഴാൻ പോയപ്പോൾ താങ്ങിയ ആളിനോട്‌ നന്ദി സൂചകമായി കൈകൂപ്പിയതാണ്..അതിനു ഇങ്ങിനെ ഒരു അർത്ഥമുണ്ടോ...
അല്ല, അയാളൊരു മുസ്ലിം ആണ്.. ആ കട തിണ്ണയിൽ അയാൾ നിസ്കരിക്കുന്നത് ഞാൻ കണ്ടതാണ്...അയാളെ അടക്കം ചെയ്യണം..
ആത്മാവ് അവിശ്വസനീയതയോടെ പറഞ്ഞ ആളിനെ നോക്കി..പതിവായി ഉറങ്ങുന്ന കട തിണ്ണയിൽ മഴ വെള്ളം നനഞ്ഞപ്പോൾ നനവില്ലാത്ത സ്ഥലത്ത് മുട്ട് മടക്കി ഇരുന്നു ഒന്ന് മയങ്ങിയതാണ് അതിനു ഇങ്ങിനെ ഒരു അർത്ഥമോ...
അല്ല, ഇയളൊരു കൃസ്തിയാനിയാണ്.. ഇന്നലെ കുരിശു വരച്ചു  പ്രാർത്ഥിക്കുന്നത് ഞാൻ കണ്ടിരുന്നു..
അയ്യോ അറിയാതെ ആത്മാവ് നിലവിളിച്ചു പോയി. തണുത്തു വിറച്ചപ്പോൾ  ആകെ ഉണ്ടായിരുന്ന ചെറു തുണി വലിച്ചു മൂടാൻ ശ്രമിച്ചതാണ് അല്ലാതെ കുരിശു വരച്ചതല്ല..
ആത്മാവിന്റെ രോദനം ആരും കേട്ടില്ല.തർക്കങ്ങൾ നീണ്ടു പോയി..അവസാനം ശരീരം ദുർഗന്ധം പരത്താൻ തുടങ്ങിയപ്പോൾ അവർ മൂക്ക് പൊത്തി പരസ്പരം പറഞ്ഞു ഇവിടെ കിടന്നു തല്ലു കൂടി ഈ ശരീരം ചീഞ്ഞു  നാറിയാൽ നമുക്ക് ബുദ്ധിമുട്ടാവും..പോലീസിനെ അറിയിക്കാം അവർ വന്നു കൊണ്ട് പോയി എന്തെങ്കിലും ചെയ്യട്ടെ....
ആത്മാവിനു സമാധാനം ആയി..രക്ഷപെട്ടു, ശരീരം ചീയുന്ന ദുർഗന്ധത്തിനു മതം ഇല്ലല്ലോ.  എന്റെ ശരീരം ചീയുന്ന ദുർഗന്ധം ഒരു മതവും ഏറ്റെടുക്കാതെ വിട്ടല്ലോ...അത് തന്നെ ആശ്വാസം..
അയാളുടെ മനസ് അസ്വസ്ഥമായിരുന്നു..ഇന്ന് ഇത് വരെ ഒന്നും കെട്ടിയില്ല.എത്ര തേടി അലഞ്ഞിട്ടും തന്റെ മനസിന്‌ സ്വസ്ഥത തരുന്ന വിധത്തിൽ ഒന്നും കിട്ടുന്നില്ല..എന്നും പുതിയതും, വേറിട്ടതുമായ എത്ര ചിത്രങ്ങൾ, എത്ര വീഡിയോകൾ ഇട്ടു എത്ര ലൈക്കുകൾ, എത്ര കമ്മന്റുകൾ വാരി കൂട്ടിയതാണ്..
നാല് ദിവസം മുൻപ് കണ്ണിന്റെ മുന്നിൽ നടന്നൊരു അപകടം. ട്രെയിനിനു അടിയിൽ ചതഞ്ഞു അരഞ്ഞൊരു ശരീരം ആ വീഡിയോക്കും അതിന്റെ ചിത്രങ്ങൾക്കും എത്ര ലൈക് ആണ് വന്നു കുമിഞ്ഞതു..സന്തോഷം അടക്കാൻ ആവാതെ നിലവിളിച്ചു പോയിട്ടുണ്ട്.
അതിലും കൂടുതൽ ലൈക് കിട്ടിയ മറ്റൊരു വീഡിയോ ഉണ്ടായിരുന്നു..എത്ര ആൾക്കൂട്ടം ആയിരുന്നു അതിനു..എല്ലാറ്റിനേയും ഇടിച്ചു തള്ളിയാണ് അകത്തു കയറിയത്..പലരും തന്നോട് കയർത്തിരുന്നു..അത്രയും തല്ലു കൂടി എടുത്തെങ്കിൽ എന്താ..സംഭവം വൈറൽ ആയി ആദ്യം അപ്‌ലോഡ്‌ ചെയ്തത് കൊണ്ട് ഒരുപാടു കമന്റ്സ്, ലൈക്സ് ഒക്കെ കിട്ടി അതിനു..ജീവന്റെ അവസാന പിടച്ചിൽ ആയിരുന്നു..വണ്ടി മുട്ടി റോഡിൽ രക്തം വാർന്നു പിടയുന്നവനും അവന്റെ ഭാര്യയുടെ നിലവിളിയും.. അത്രയും മനോഹരമായി ഒരു വീഡിയോ എടുക്കാൻ കഴിയും എന്ന് തന്നെ അറിഞ്ഞത് അന്നാണ്..പിന്നെ അവന്റെ അവസാന പിടച്ചിലും ആത്മാവ് വേർപെടുന്ന ആ അവസ്ഥയും..അന്ന് അത് ആരൊക്കെയോ എടുത്തു പക്ഷെ ഞാൻ എടുത്തതാണ് ഹിറ്റ്‌ ആയതു..
ഇന്ന് ഇതുവരെ ഒന്നും ആയിട്ടില്ലല്ലോ.. അവിടെ ഒരു ആൾകൂട്ടം കാണുന്നുണ്ടല്ലോ. ഓരോരുത്തരെയും ഇടിച്ചു മാറ്റി അയാൾ അകത്തേയ്ക്ക് കടന്നു ആൾ കൂട്ടത്തിനു ഉള്ളിൽ രക്തം വാർന്നു കിടക്കുന്ന രൂപം കണ്ടു അയാൾ .ഞെട്ടി. ങേ അത് ഞാൻ അല്ലെ, അടുത്തിരുന്നു കരയുന്നത് തന്റെ അമ്മയല്ലേ..അപ്പോൾ ഞാൻ മരിച്ചോ...ചുറ്റും വട്ടം കൂടി നിൽക്കുന്ന ഒരു കൂട്ടം ക്യാമറകൾ ആ കാഴ്ച പകർത്തുന്നുണ്ടായിരുന്നു, അവരെയൊക്കെ അയാൾ വഴക്ക് പറഞ്ഞു, ആരും എടുക്കരുത് എന്ന് അപേക്ഷിച്ച് പക്ഷേ അവർ ആർക്കും അയാളുടെ ശബ്ദം കേൾക്കാൻ കഴിയുമായിരുന്നില്ല...
അയാളുടെ സെൽഫിക്കു ലൈക്കുകളും കമന്റ്‌കളും കൂടി വന്നു. ഇതുവരെ ഇട്ട ഒരു സെൽഫിക്കും ഇങ്ങിനെ ഒരു പ്രതികരണം ഉണ്ടായിട്ടില്ല. പലരും പറഞ്ഞത് അയാളുടെ മുഖ ഭാവത്തെ കുറിച്ചാണ്..അയാളുടെ മുഖത്തെ ഭാവം ആർക്കും വായിച്ചെടുക്കാൻ കഴിയാത്ത വിധത്തിൽ ഒന്നായിരുന്നു..
ഇത്രയും തന്മയത്തത്തോടെ ആ ഫോട്ടോ എങ്ങിനെ എടുക്കാൻ കഴിഞ്ഞു എന്നായിരുന്നു എല്ലാവർക്കും അറിയേണ്ടിയിരുന്നത്.. പലരോടും അയാൾ പറഞ്ഞു സത്യത്തിൽ ഞാൻ കുറെ കിണഞ്ഞു പരിശ്രമിച്ചു ഇങ്ങിനെ ഒന്ന് കിട്ടാൻ..ഒറ്റ ക്ലിക്കിൽ തന്നെ ശെരിയായി എന്നതാണ് അതിന്റെ രസം..
പുറത്തു അയാളുടെ അമ്മയുടെ ശകാരം അപ്പോഴും തുടരുന്നുണ്ടായിരുന്നു..ആ ഫോണും പിടിച്ചു തല തിരിഞ്ഞു നടന്നപ്പോഴേ അവനോടു പറഞ്ഞതാ സൂക്ഷിക്കണമെന്ന്..ആര് കേൾക്കാൻ.. ഇപ്പൊ അവനു സമാധാനമായി എന്റെ നടുവൊടിഞ്ഞു എന്ത് സാധനം ആണോ എന്തോ ഇവൻ ചവിട്ടിയത്. എന്നിട്ട് ചെരുപ്പ് കൊണ്ട് പടിയിലും ഇട്ടു..എത്ര കഴുകിയിട്ടും ഇതിന്റെ നാറ്റം പോകുന്നില്ലല്ലോ..ഒരു കുപ്പി ടെട്ടോളും, ലോഷനും തീർന്നു..
അപ്പോഴും അവിടെ അയാളുടെ ചിത്രത്തിലെ മുഖ ഭാവം എങ്ങിനെ എന്നുള്ളതിനെ കുറിച്ച് വലിയ ചർച്ചകൾ നടക്കുന്നുണ്ടായിരുന്നു...
മകളുടെ പ്രസവം കഴിഞ്ഞു കുഞ്ഞുമായി ആശുപത്രിയിൽ നിന്ന് വരികയാണ് അവർ. റോഡരികിലെ വീടിനു മുന്നിൽ കാറ് നിന്നു...
മോളെ നീ ഇപ്പോൾ വണ്ടിയിൽ നിന്നും ഇറങ്ങണ്ട..
ഞാൻ ആദ്യം പുറത്തു ഇറങ്ങി നോക്കട്ടെ അടുത്ത വീട്ടിലെ ആ രാധ അവിടെ എങ്ങാനും നിപ്പുണ്ടോന്നു..അവളുടെ കണ്ണിൽ നീ പെടണ്ട..കെട്ടിയോനും മോനും മരിച്ച അവളുടെ മുന്നിലൂടെ നീ ഈ കൈ കുഞ്ഞുമായി ഇറങ്ങി നടക്കുന്നത് ശെരിയാവില്ല..അവളുടെ കണ്ണിൽ എങ്ങാനും പെട്ടാൽ ഒരു ദുശ്ശകുനമാണ്...
അവർ പുറത്തിറങ്ങി നോക്കി രാധയുടെ വീടിനു മുന്നിൽ ആരും ഉള്ളതായി തോന്നുന്നില്ല..അതിനു അടുത്തുള്ള കടക്കാരനോട് അവർ ചോദിച്ചു..
ഇല്ല, അവളുടെ അമ്മക്ക് സുഖമില്ല എന്ന് പറഞ്ഞു മൂന്നു നാല് ദിവസമായി അവിടെയാ...ഇനി ഉടനെ ഒന്നും മടങ്ങി വരില്ലാന്ന് തോന്നുന്നു.. ഇടയ്ക്ക് വീടൊന്നു നോക്കണേ എന്ന് എന്റെ ഭാര്യയോട്‌ പറഞ്ഞിട്ടാ പോയത്...എന്തെങ്കിലും പറയണോ...
അവർക്ക് ഉള്ളിൽ സന്തോഷമായി തിരിഞ്ഞു കാറിനു അടുത്തേക്ക് അവർ നടക്കുമ്പോഴേക്കും അവരെ കടന്നു വേഗത്തിൽ ചെന്നൊരു ലോറി മകളും കുഞ്ഞും ഇരുന്ന കാറിനെ ഇടിച്ചു തെറിപ്പിച്ചു കടന്നിരുന്നു..ദുശ്ശകുനം നോക്കാൻ മാറ്റി വച്ച സമയത്തിന് മോളെ വീട്ടിൽ എത്തിച്ചിരുന്നു എങ്കിൽ ആ ദുരന്തം ഒഴിവാക്കാൻ കഴിയുമായിരുന്നല്ലോ എന്നോർത്ത് നിലവിളിച്ചു അവർ മോഹല്യസപ്പെട്ടു വീണു..
ദുഖത്തിന്റെ ചില ദൈവവിധികൾ ഏറ്റു വാങ്ങിയവർ നമ്മുടെ ജീവിതത്തിന്റെ ദുശ്ശകുനമാകുമെങ്കിൽ, നമ്മളും പലരുടെയും ജീവിതത്തിൽ ദുശ്ശകുനങ്ങൾ തന്നെയാണ്..കാരണം ദൈവത്തിന്റെ അത്തരം വിധികൾ ജീവിതത്തിൽ ഏതെങ്കിലും സാഹചര്യത്തിൽ ഏറ്റു വാങ്ങാത്ത ഒരു മനുഷ്യനും ഈ ഭൂമി കടന്നു പോയിട്ടില്ല...
നോസ് കോട്ടണ്‍ ക്ലിപ്പ്.. (ടെലി ബ്രാൻഡ്‌ പ്രോഡക്റ്റ്)
ഹായ് ഞാൻ എമിലിന..ഞങ്ങളുടെ കമ്പനി പുതുതായി അവതരിപ്പിക്കുന്ന പ്രോഡക്റ്റ് ആണ് നോസ് കോട്ടണ്‍ ക്ലിപ്പ്. അതായത് മൂക്കിൽ പഞ്ഞി വയ്ക്കാൻ സഹായിക്കുന്ന ക്ലിപ്പ്. ഇതാ നോക്കൂ മരിച്ച ആളിന്റെ മൂക്കിൽ ഈ ക്ലിപ്പ് ഫിറ്റ്‌ ചെയ്യുക ഇനി രെണ്ട്‌ വശത്തും കാണുന്ന ഈ ചെറിയ അടപ്പിൽ പഞ്ഞി വച്ച് മൂക്കിനു ഉള്ളിലേക്ക് തള്ളി വിടുക..എത്ര എളുപ്പം എന്ന് നോക്കൂ.. ഇളകി പോകുമോ എന്ന ടെൻഷൻ വേണ്ടാ..
ഹായ് മൈക്ക് വരൂ നമ്മുടെ നോസ് കോട്ടണ്‍ ക്ലിപ്പ് എന്താണെന്നു പറയൂ..
അതെ എമിലിന പറഞ്ഞത് ശെരിയാണ്..കഴിഞ്ഞ കുറച്ചു കാലങ്ങളായി എന്റെ കുടുംബത്തിൽ എല്ലാരും ഉപയോഗിക്കുന്നത് ഇതാണ്..എന്റെ അപ്പൂപ്പൻ പെട്ടെന്ന് തട്ടിപോയി ഉടനെ തന്നെ ഞങ്ങൾ  നോസ് കോട്ടണ്‍ ക്ലിപ്പ് ആണ് ഉപയോഗിച്ചത്..അത്ഭുതം എന്ന് പറയട്ടെ അച്ഛൻ മരിച്ചപ്പോൾ സാധനം കിട്ടാതെ വിഷമിച്ചു ഉടനെ തന്നെ അപ്പൂപ്പന്റെ കുഴിമാടം തോണ്ടി.. തികച്ചും അതിശയിപ്പിച്ചു ഈ നോസ് കോട്ടണ്‍ ക്ലിപ്പ് ഒരു കേടും കൂടാതെ അതുപോലെ ഇരുന്നു..എത്ര തവണ ഉപയോഗിച്ചാലും തിരികെ എടുത്തു കഴുകി ഉപയോഗിക്കാൻ കഴിയും എന്നതാണ് ഇതിന്റെ പ്രത്യേകത...പിന്നെ അത് തന്നെ അച്ഛനും ഉപയോഗിച്ചു...
വാവ് മൈക്ക്, ശെരിക്കും അതിശയം തന്നെ. ഹഹഹ അപ്പോൾ നിങ്ങൾ മരിക്കുമ്പോഴും ഇത് തന്നെ ഉപയോഗിക്കുമോ?
അതെ തീർച്ചയായും ..ഈ ക്ലിപ്പിന്റെ സൈഡിൽ ഉള്ള മൂക്കിനു ഉള്ളിലേക്ക് തള്ളി വിടുന്ന അടപ്പ് നൂറു ശതമാനം കീടനാശിനി വിമുക്തമാക്കിയത് കൊണ്ട് ആരുടെ മൂക്കിൽ നിന്നും എപ്പോൾ വേണമെങ്കിലും അഴിച്ചു എടുത്തു വേറെ ആൾക്ക് സമ്മാനിക്കാം.. എമിലിന അതിന്റെ വില പറയു...
വാവ് മൈക്ക്, വില എത്ര തുച്ഛമാണ്..ഒരു പാക്കറ്റ് ക്ലിപ്പിന്റെ വില വെറും 7,999 രൂപ ഒരു പാക്കറ്റിൽ അഞ്ചു ക്ലിപ്പുകൾ ഉണ്ടാവും..ഉടനെ തന്നെ വിളിക്കൂ..008520012345...
Posted by Sajeed Noohkhan at 22:00 No comments:
Friday, 16 January 2015
ഹോ, ഈ മാവു ഒന്ന് മുറിക്കാൻ എത്ര നാളായി പറയുന്നു..മുറ്റം അത്രയും ഇല വീണു വൃത്തികേടായി..തൂത്ത് തൂത്തു എന്റെ നടുവൊടിഞ്ഞു..
വരാന്തയിൽ പത്രം വായിച്ചിരുന്ന അയാൾ ഭാര്യയുടെ ആ പരിഭവം   കേട്ടതായി ഭാവിച്ചില്ല..അത് എന്നും ഉള്ളതാണ്. തറവാട് പൊളിച്ചു പുതിയ വീടും, അതിനു ചുറ്റുമുള്ള മറ്റു പലതും വെട്ടി ഒതുക്കിയപ്പോഴും ആ മാവ് മാത്രം അയാൾ വെട്ടാൻ സമ്മതിച്ചിരുന്നില്ല..പലപ്പോഴും മനസിന്‌ വിഷമം തോന്നുമ്പോൾ അയാൾ അതിന്റെ ചുവട്ടിൽ പോയിരിക്കും..വളരെ കുറച്ചു മാത്രമേ അതിൽ മാമ്പൂ ഉണ്ടാവുകയുള്ളൂ എങ്കിലും അയാൾക്ക് ആ ഗന്ധം വല്ലാത്ത ഒരു സുഖം നല്കും..
മുറ്റമടിച്ചു അകത്തേക്ക് കയറി വന്ന ഭാര്യ വീണ്ടും ഓരോന്ന് പറഞ്ഞു തുടങ്ങി..
ഇത് എന്തിന്റെ പേരിലാ ഇതിനെ ഇങ്ങിനെ നിർത്തിയിരിക്കുന്നത്. ഇതിലും ഫലമുള്ള എത്രയോ മരങ്ങൾ ഉണ്ടായിരുന്നു വീട് പണി സമയത്ത് എല്ലാം നമ്മൾ മുറിച്ചില്ലേ..ഒരു മാങ്ങ എങ്കിലും ശെരിക്കും ഇതിൽ നിന്ന് കിട്ടിയിട്ടുണ്ടോ..
അത് അവിടെ നിൽക്കുന്നതിനു നിനക്ക് എന്താ..മുറ്റത്ത്‌ കുറച്ചു ഇല വീഴുന്നതാണോ, എന്നാൽ നാളെ മുതൽ ഞാൻ അത് തൂത്തു വൃത്തിയാക്കാം നീ ബുദ്ധിമുട്ടണ്ട..
നിങ്ങളോട് പറഞ്ഞിട്ട് കാര്യമില്ല..ഞാൻ ഇതിനൊരു പരിഹാരം കാണുന്നുണ്ട്..പറഞ്ഞതും ഭാര്യ അകത്തേക്ക് പോയി..അയാൾ പിന്നെയും പത്രം വായന തുടർന്ന്..
പിറ്റേന്ന് പുലരുമ്പോൾ തന്നെ എന്തോ ബഹളം കേട്ടാണ് അയാൾ ഉണർന്നത്. പുറത്തിറങ്ങി നോക്കിയ അയാൾ കണ്ടത് മൂന്നു നാല് പേർ മാവിൽ കയറുകൾ ബന്ധിക്കുന്നു, കോടാലിയും മറ്റു പണി ആയുധങ്ങളും കൂടെ ഉണ്ട്.അവർ മാവ് മുറിക്കാൻ ശ്രമിക്കുകയാണ് എന്നയാൾക്ക് മനസിലായി..
നിർത്തൂ അതൊരു അലർച്ച ആയിരുന്നു..തൊട്ടു പോകരുത് ആ മരത്തിൽ..ശബ്ദം കേട്ട് പുറത്തു വന്ന ഭാര്യയുടെ കരണത്തു അയാളുടെ കൈകൾ പതിച്ചു..പിന്നെ അകത്തേക്ക് കയറി പോയി.. അടി കിട്ടിയ അവർ ഒന്ന് പകച്ചു പോയി..ആദ്യമായാണ് അവരെ അയാൾ തല്ലുന്നത്..സംഗതി പന്തിയല്ലെന്ന് കണ്ട പണിക്കാർ  പോയി..
ഭർത്താവ് ഇത്രയ്ക്കു ക്ഷോഭിക്കാനും  തല്ലാനും മാത്രം എന്ത് തെറ്റാണു ചെയ്തത് എന്ന ആശയകുഴപ്പത്തിൽ ആയിരുന്നു അവർ..വീടിനുള്ളിൽ അവർ അയാളെ തിരഞ്ഞു.കിടപ്പ് മുറിയിലെ മേശയിൽ തല വച്ച് കിടന്നു അയാൾ കരയുന്നുണ്ടായിരുന്നു. അടുത്ത് ചെന്ന് അയാളുടെ തോളിൽ കൈ വച്ച് അവർ..
എന്നെ തല്ലാൻ മാത്രം..പറഞ്ഞു തുടങ്ങിയതും.അയാൾ എഴുന്നേറ്റു ഭാര്യയെ പുണർന്നു തല്ലിയതിന് എന്നോട് ക്ഷമിക്കൂ.
എനിക്ക് എട്ടു വയസുള്ളപ്പോൾ ആ മാവിന്റെ ഒരു കൊമ്പിലാണ് ജീവിതത്തിന്റെ എല്ലാ പ്രശ്നങ്ങളും ഒരു മുഴം കയറിൽ എന്റെ അച്ഛൻ ഒടുക്കിയത്. അന്ന് മുതൽ ഇന്നുവരെ അച്ഛനെ ഞാൻ അറിയുന്നത് ആ മാവിലൂടെയാണ്.നീ തൂത്തു കളയുന്ന ഓരോ കരിയിലയും എന്റെ അച്ഛന്റെ കണ്ണീരാണ്, ഇന്നും എന്റെ ജീവിത പ്രതിസന്ധികളിൽ ആ മാവിൻ ചുവട്ടിൽ പോയി നിൽക്കുമ്പോൾ മോനെ വിഷമിക്കല്ലേ, ഒരിക്കലും അച്ഛൻ ചെയ്തത് പോലെ ഒരു അബദ്ധം കാണിക്കരുതേ എന്നൊക്കെ അച്ഛൻ എന്നെ ഉപദേശിക്കുന്നതായി തോന്നും..ഇനി  പറയൂ  അതെങ്ങിനെ എനിക്ക് മുറിക്കാൻ കഴിയും..എന്റെ ജീവിതത്തിന്റെ ഏറ്റവും വലിയ ഓർമയെ, അച്ഛനെ എങ്ങിനെ ഞാൻ മുറിക്കും...
മറുപടി പറയാൻ ആവാതെ അവർ വിങ്ങി..എങ്കിലും വ്യക്തമല്ലാത്ത ശബ്ദത്തിൽ അയാൾക്ക് കേൾക്കാമായിരുന്നു ക്ഷമിക്കൂ എന്ന ഭാര്യയുടെ വാക്ക്..
Posted by Sajeed Noohkhan at 22:06 No comments:
മടിയിലിരുന്നു വിശന്നു കരയുന്ന കുഞ്ഞിനെ അമ്മ സമാധാനിപ്പിക്കുന്നുണ്ട്.കരയല്ലേ കുട്ടാ ഇപ്പൊ ബസ്‌ വരും, വീട്ടിലെത്തിയിട്ടു അമ്മ വയറു നിറയെ എന്റെ പൊന്നിനു പാല് തരാം.മുലപ്പാലിന് വേണ്ടിയാണ് അവൻ കരയുന്നത്..പക്ഷേ ഇത്രയും തിരക്കുള്ള സ്ഥലത്ത് മാറിടം തുറന്നു എങ്ങിനെ കൊടുക്കും..ചില കണ്ണുകളിലെ കത്തുന്ന കാമം വസ്ത്രങ്ങൾ പോലും കത്തിച്ചു ശരീരം കടക്കുന്നത്‌ പോലെയുണ്ട്..വിശക്കുന്ന കുഞ്ഞിന്റെ കരച്ചിൽ അവളുടെ അമ്മ മനസ്സിൽ ഒരുപാട് പോറലുകൾ സൃഷ്ടിച്ചു കൊണ്ടേയിരുന്നു..
അടുത്ത് നിന്ന ഒരു പ്രായം ചെന്ന സ്ത്രീ അവളുടെ അവസ്ഥ മനസിലാക്കി. എന്റെ കൂടെ വാ അവർ അവളെ ഒരു കടയുടെ പിന്നിലേക്ക്‌ കൊണ്ട് പോയി..ഒരല്പം മറയുള്ള ആ സ്ഥലത്ത് എത്തിയതും അവൾ കുഞ്ഞിനെ മാറോടു അടുപ്പിച്ചു..അവൻ ആർത്തിയോടെ വലിച്ചു കുടിക്കുന്നത് കണ്ടപ്പോൾ അവളുടെ കണ്ണുകൾ നനഞ്ഞു..എന്റെ ചക്കരക്കു നല്ലോണം വിശന്നോ പോട്ടെ കേട്ടോ ഇങ്ങിനെ ഓരോന്ന് പറഞ്ഞു കുഞ്ഞിന്റെ നെറുകയിൽ ഉമ്മ വച്ച് അവന്റെ ശിരസിൽ തലോടി അവൾ ഇരുന്നു...
ഒരു ഇര കിട്ടുമോ എന്ന് ഇറങ്ങിയതാണ് അവനും അവന്റെ മൊബൈൽ കണ്ണുകളും.അവിചാരിതമായി അവളുടെ മുലയൂട്ടൽ കണ്ടപ്പോൾ അവനു സന്തോഷം അടക്കാനായില്ല. അതിന്റെ തുടക്കം മുതൽ ഒടുക്കം വരെ അവൻ ഒളിഞ്ഞു നിന്ന് മൊബൈലിൽ പകർത്തി. കിട്ടിയത് കൊണ്ട് അവൻ വീട്ടിലേക്ക് ഓടി..ശെരിക്കൊന്നു കാണണം പിന്നെ കൂട്ടുകാർക്ക്  പങ്കിട്ടു കൊടുക്കണം , തന്റെ കഴിവിനെ അവർ പുകഴ്ത്തുന്നത് കേട്ട് അഭിമാനത്തിൽ തല ഉയർത്തി നില്ക്കണം..
വീട്ടിലേക്കു കടന്നതും അമ്മ വിഷമിച്ചു ഇരിക്കുന്നു.എന്ത് പറ്റി അമ്മെ, അമ്മ അവനെ അടുത്ത് പിടിച്ചിരുത്തി  അവന്റെ നെറുകയിൽ തലോടി..പിന്നെ മെല്ലെ പറഞ്ഞു അമ്മ ഇന്ന് ആശുപത്രിയിൽ പോയിരുന്നു..മാറിടത്തിൽ കാൻസർ എന്നാണു പറഞ്ഞത്..ചിലപ്പോൾ മുറിച്ചു മാറ്റാൻ ഒരു സർജറി വേണ്ടി വരും..
കണ്ണീരോടെ അവൻ അമ്മയെ പുണർന്നു..അമ്മ അവനെ വാത്സല്യത്തോടെ തഴുകി..നീ എന്തിനാ മോനെ കരയുന്നത്. എനിക്ക് വിഷമം ഒന്നുമില്ല. നീ കുഞ്ഞായിരിക്കുമ്പോൾ  ആവോളം മുലപ്പാല് ചുരത്തി തരാൻ എനിക്ക് കഴിഞ്ഞു,, നിനക്ക് പല്ല് മുളച്ചപ്പോൾ  എന്റെ ചോര പോലും നീ പലപ്പോഴും ഊറ്റി കുടിച്ചു..അതിലും വലിയ സന്തോഷം മറ്റെന്താണ്  ഈ അമ്മയ്ക്കുള്ളത്...ആ അവയവത്തിന്റെ കടമ എനിക്ക് ഭംഗിയായി നിർവഹിക്കാൻ കഴിഞ്ഞു എന്ന സംതൃപ്തി ഉണ്ട്.. എനിക്കത് മതി..ഇനി അതങ്ങ് പോയാൽ പോട്ടെടാ നീ വിഷമിക്കണ്ട..
അപ്പോഴാണ്‌ കൂട്ടുകാരൻ ഫോണ്‍ ചെയ്തത്..ഹലോ എടാ അളിയാ ഇന്ന് നല്ലൊരു സാധനം കിട്ടി  എന്ന് പറഞ്ഞല്ലോ ഒന്ന് അയയ്ക്കു അളിയാ..കാണാൻ കൊതിയായിട്ട് വയ്യ...ഇല്ലെടാ, ഞാൻ അത് ഡിലീറ്റ് ചെയ്തു എന്ന് പറഞ്ഞു അവൻ ഫോണ്‍ കട്ട്‌ ചെയ്തു.കൂട്ടുകാരന്റെ ഹലോ വിളികൾ അവൻ ശ്രദ്ധിച്ചില്ല..അമ്മയുടെ മാറിലേക്ക്‌ ചാരി കിടന്നു നനഞ്ഞ കണ്ണു തുടച്ചു...അമ്മയുടെ വിരലുകൾ അവന്റെ ശിരസ്സിൽ തലോടുന്നുണ്ടായിരുന്നു..
Posted by Sajeed Noohkhan at 19:55 No comments:
മൂവന്തിയുടെ നേർത്ത കിരണങ്ങൾ അവളുടെ മുടിയിഴകൾക്കു പുതിയൊരു വർണം പകർന്നു കൊടുക്കുന്ന തിരക്കിലായിരുന്നു..ചെരുപ്പിനടിയിലെ മണൽ തരികൾ വേദനിച്ചിട്ടെന്നപോലെ പതുക്കെ കരഞ്ഞു.പൊതുവെ തിരക്ക് കുറവായിരുന്നു ആ കടൽ തീരത്ത്..കാഴ്ചക്കാർ ഇല്ലാത്ത തീരത്ത് എന്തിനു വേഗത്തിൽ ഓടി കയറണം എന്ന് കരുതിയാവും തിരകൾ മെല്ലെ വന്നത്...
അവൻ പറഞ്ഞത് കേട്ട്  അവളും തല കുലുക്കി അവർ അവിടെ ഇരുന്നു.കാറ്റിന്റെ ചെറിയ ശീൽക്കാരം മാത്രം അവർക്കിടയിൽ..ആ വിരസത മാറ്റാൻ എന്നവണ്ണം അവൻ ചോദിച്ചു...
നീ എന്ത് തീരുമാനിച്ചു ?
അവൾ അവന്റെ കണ്ണുകളിലേക്കു നോക്കി കുറച്ചു നേരം..പിന്നെ മെല്ലെ പറഞ്ഞു..
എന്റെ തീരുമാനം ഞാൻ ഫോണിൽ  പറഞ്ഞല്ലോ..ഒന്നിച്ചു ഒരു ജീവിതം നമുക്ക് സാധ്യമാവില്ല പിന്നെ എന്തിനാണ് ഈ ബന്ധം തുടരുന്നത്  നമുക്ക് പിരിയാം..
അതിനുമാത്രം നമുക്കിടയിൽ എന്താണ് ഉണ്ടായിട്ടുള്ളത്.. സാധാരണ വരുന്നത് പോലുള്ള പ്രശ്നങ്ങൾ അല്ലെ..അതിനു ഇങ്ങിനെ ഒരു തീരുമാനം എടുക്കണോ..
നീ സ്വാർത്ഥനാണ് കിരണ്‍..എനിക്ക് ആ സ്വാർത്ഥത അസ്വസ്ഥമാണ്..
അത് സ്നേഹം കൊണ്ടല്ലേ മീര. ആത്മാർഥമായി സ്നേഹിക്കുന്ന ഏതൊരു പുരുഷനും ആഗ്രഹിക്കില്ലേ അവന്റെ കാമുകി അവന്റെ മാത്രം ആവണമെന്നും, അവൾക്കു കിട്ടുന്ന ഒരു നിമിഷം പോലും തന്റെ കൂടെ അവൾ ചിലവഴിക്കണം എന്നൊക്കെ..
ആയിരിക്കാം, പക്ഷേ എനിക്ക് പലപ്പോഴും ശ്വാസം മുട്ടുന്നു..എനിക്ക് വയ്യാ ഇങ്ങിനെ ഇതിനുള്ളിൽ കിടന്നു പിടയാൻ...
കോപിക്കണ്ട മീരാ ഞാൻ മനസിലാക്കാതെ അല്ല ആ അവസ്ഥ..പക്ഷേ ഒരു പ്രണയം പൂർണമാകുന്നത് രെണ്ട്‌ പേരും ഒരേ തലത്തിൽ ചിന്തിക്കുമ്പോൾ അല്ലെ..ഒന്നിൽ നിന്നും മറ്റൊന്ന് അടർന്നു ഒരു നിമിഷം പോലും മാറാതെ നില്ക്കാൻ ശ്രമിക്കുമ്പോൾ അല്ലെ ആ പ്രണയം ആത്മാർത്ഥ പ്രണയം എന്ന പേരിനു അർഹമാകുന്നതു..എന്നിൽ സ്വാർത്ഥത ഉണ്ട് എന്ന കുറ്റം കൊണ്ട് പിരിയാൻ ആഗ്രഹിക്കുന്നു എന്ന് പറയുമ്പോൾ....
കിരണിനു ന്യായീകരണങ്ങൾ ഒരുപാട് ഉണ്ടാവും എല്ലാറ്റിനും..പക്ഷേ എനിക്ക് കുറച്ചു സ്വാതന്ത്ര്യം വേണം..
ആയിക്കോട്ടെ, സ്നേഹം കെഞ്ചി കേണു വാങ്ങേണ്ട ഒന്നല്ല..രെണ്ട്‌ മനസുകളിൽ നിന്നും പരസ്പരം അറിഞ്ഞു പകർന്നു കൊടുക്കേണ്ടതാണ്..ചോദിച്ചോ, നിർബന്ധിച്ചോ വങ്ങേണ്ടതല്ല. ഉരുൾ പൊട്ടി ഒഴുകുന്ന പുഴപോലെ തടസ്സങ്ങൾ എല്ലാം അടിച്ചെടുത്തു ചെല്ലുന്നതാവണം അത്.. പൊക്കോളൂ...
നീ ഇനി എന്ത് ചെയ്യും...
ആ ചോദ്യം അപ്രസക്തമാണ്..എങ്കിലും ഇന്നലെ വരെ പ്രണയത്തിന്റെ ചില്ലയിൽ ഒരുമിച്ചു ചേക്കേറിയ  പരിചയം കൊണ്ട് പറയാം..ഇനി ഒരു പ്രണയത്തിനും ഹോമിക്കാൻ ജീവിതം വിട്ടു കൊടുക്കില്ല..അനാഥരും, ആശ്രയം അറ്റവരും ഒരുപാട് ഉള്ള ഈ ലോകത്ത് അവർക്ക് കാണിക്കയായി നല്കും ഞാൻ നിനക്കായി മാറ്റി വച്ച ബാക്കി സ്നേഹത്തെ.. ബൈ...
Posted by Sajeed Noohkhan at 19:55 No comments:
Tuesday, 13 January 2015
ചേട്ടാ, എഴുന്നേൽക്കൂ അവിടെ ആരൊക്കെയോ വന്നു..
ഉം, ഞാൻ കണ്ടു..എന്ത് ചെയ്യണം എന്ന് കണ്ണടച്ച് ആലോചിക്കുകയാ..
എനിക്കാകെ പേടിയാവുന്നു...നമുക്ക് ഓടി രക്ഷപ്പെടാം..
എവിടെ വരെ ഓടും നമ്മൾ, നമ്മൾ എത്ര ഓടിയാലും അവർ നമ്മളെ പിടിക്കും...
ശെരിയാണ്‌ നമ്മുടെ ഒരു ഗതികേട്..അയ്യോ ചേട്ടാ അയാൾ ഒരു കത്തിയുമായി പുറത്തേക്കു വരുന്നു..
ചേട്ടാ നോക്ക് നമ്മളെ കൊല്ലാൻ അല്ല, അയാൾ വാഴ ഇല മുറിക്കാൻ വന്നതാ...
ഹോ, നിന്റെ ഒരു കാര്യം വെറുതെ എന്നെയും കൂടെ  പേടിപ്പിച്ചു..
കത്തിയൊക്കെ ആയിട്ട് വന്നാൽ പിന്നെ പേടിക്കില്ലേ...
എടീ, എന്തൊക്കെ പറഞ്ഞാലും നിനക്ക് തൽക്കാലം ഒരു അപകടം സംഭവിക്കില്ല, നിന്നെ കൊണ്ട് ആദായം ഉള്ളത് കൊണ്ട് നിന്നെ അവർ കൊല്ലില്ല...
ശെരിയാണ്‌ ചേട്ടാ, പക്ഷെ ചേട്ടന്റെ കാര്യം ഓർക്കുമ്പോൾ എനിക്കും ആധിയുണ്ട്..
ഉം, എന്ത് ചെയ്യാം, ഇവർ ഇങ്ങിനെയാണ്‌, നല്ലപോലെ ഭക്ഷണം തരും, നല്ല സ്വാതന്ത്ര്യം തരും എല്ലാം ഉണ്ടാവും പക്ഷേ അവസാനം...
വിഷമിക്കല്ലേ ചേട്ടാ..എന്ത് ചെയ്യാൻ കഴിയും എല്ലാം വിധി..നന്ദികേടിന്റെ പ്രതീകങ്ങളാണ് ഇവർ, എല്ലാം തന്നങ്ങു വളർത്തും പക്ഷേ വിരുന്നുകാരോ വിശേഷ ദിവസമോ വന്നാൽ നമ്മളെ കുരുതി കൊടുക്കും....
നീ എനിക്കൊരു വാക്ക് തരുമോ?
ഒരുപക്ഷെ എന്നെ ഇവർ എന്തെങ്കിലും ചെയ്‌താൽ...
പിന്നെ ഒരു പൂവന്റെ കൂടെയും നീ ചുറ്റരുത്, ഒരു പൂവനും നീ കീഴടങ്ങരുത്, മുട്ട ഇടരുത്...
ഹോ ഒന്ന് പോ ചേട്ടാ, ഈ ചേട്ടന്റെ കാര്യം..ഒരു പിടക്കോഴി എന്ന് പറഞ്ഞാൽ അവളുടെ ജീവിതം സാഫല്യമാകുന്നത് കൂടെ ഒരു പൂവൻ, അവന്റെ കാവലും, കുറുമ്പുകളും, പിന്നെ മുട്ട ഇടലും ഒക്കെ അല്ലെ..ഇനി അഥവാ മുട്ട ഇട്ടില്ല എങ്കിൽ ഇവർ എന്നെയും തട്ടും...
Posted by Sajeed Noohkhan at 21:09 No comments:
Monday, 12 January 2015
രാവിലെ പ്രാഥമിക കർമ നിർവഹണത്തിന് ഇറങ്ങിയതാണ്..ഒരല്പം ദൂരെയാണ് പള്ളിടോയ്ലറ്റ്. പല്ലക്കിലാണ് പോകുന്നത് കയറുമ്പോഴേ പല്ലക്ക് ചുമക്കുന്നവരോട് പറഞ്ഞു.ചുമട്ടുകാരെ വേഗത്തിൽ പോകണം പക്ഷേ പല്ലക്ക് അതികം ഇട്ടു കുലുക്കരുത്..ആവനാഴിയിലെ അവസാന അസ്ത്രവും ഞാണിൽ തൊടുത്തു നിർത്തിയിരിക്കുകയാണ്. പോകുന്ന വഴിക്ക് ആ യുദ്ധ കാഹളം മ്യൂസിക്‌ കൂടെ ഇട്ടോ.  ഇങ്ങിനെ പോകുമ്പോഴും രാജാവ്‌ മറ്റൊരു ചിന്തയിൽ ആയിരുന്നു.മകൾ   ആന്റമ്മയുടെ വിവാഹം..
അറിവിലും, അഴകിലും അവളെ വെല്ലാൻ ആരും ഇല്ല ആ ദേശത്ത്..പക്ഷേ ഒരു ഒറ്റ കുഴപ്പം മാത്രം. പല്ല് മുളച്ചു ഇത് നാൾ വരെയും അവൾ പല്ല് തേച്ചിട്ടില്ല. അവൾക്കു അത് തീരെ ഇഷ്ടമല്ല. അറിവുള്ളവൾ ആയതു കൊണ്ട് രാജ്യ കാര്യങ്ങളിൽ എന്തെങ്കിലും വിശദീകരണം നൽകാൻ കുമാരി  വായ തുറക്കുമ്പോൾ തന്നെ മന്ത്രിമാർ പിന്നെ വരാം എന്ന് പറഞ്ഞു മുങ്ങും അതാണ്‌ അവസ്ഥ..ഇത് പേടിച്ചു ശത്രു രാജ്യങ്ങൾ പോലും കോതമംഗലം ആക്രമിക്കാൻ ഒരിക്കൽ പോലും വന്നില്ല
വിവാഹ പ്രായം ആയതോടെ ഒരുപാട് വരന്മാർ എത്തി പക്ഷേ ദേശ അതിർത്തിയിൽ വരുമ്പോൾ തന്നെ കൊട്ടാരം മട്ടുപ്പാവിൽ നിന്നും അത് കണ്ടു കുമാരി ചിരിക്കും. വരുന്നവരിൽ പലരും ആ ഗന്ധത്തിൽ അവിടെ തന്നെ ബോധം കേട്ട് വീഴും.അവസാനം രാജാവ് വിളംബരം പുറപ്പെടുവിച്ചു എന്റെ മകളെ  ചുംബിക്കുന്ന ആർക്കും അവളെ വിവാഹം ചെയ്തു കൊടുക്കാം..അവൻ എന്ത് ജോലി ചെയ്യുന്നവൻ ആയാലും പ്രശ്നമല്ല...
വിളംബരം കേട്ട് പലരും വന്നു..മുഖം മൂടി അണിഞ്ഞു വരെ വന്നു നോക്കി..ഒരു രക്ഷയുമില്ല..രാജാവ്‌ പിന്നെയും ദുഖിതനായി..അവസാനം ഒരുവൻ വന്നു..വലിയ പ്രതീക്ഷ ഒന്നും ഇല്ലായിരുന്നു രാജാവിന്‌ അത് കൊണ്ട് തന്നെ പോടെയ് പോടെയ് എന്ന് പറഞ്ഞു..പക്ഷേ വന്നവൻ കുലുങ്ങിയില്ല അവൻ രാജ കുമാരിക്ക് ഒരു ഫ്രഞ്ച് കിസ്സും, തൊട്ടടുത്ത്‌ നിന്ന റാണിക്കും കൊടുത്തു കവിളത്ത് ഒരു കിസ്സ്‌.. ആ കളി ഇഷ്ടപെട്ടില്ലെങ്കിലും രാജാവ്‌ അവനെ വാരി പുണർന്നു.  ആരാണ് നീ..
ഞാൻ  ചുംബനം കണ്ടു പിടിച്ച ആളാണ്, എങ്ങിനെ ചുംബിക്കണം എന്നതിനെ കുറിച്ച് പുസ്തകം എഴുതി കൊണ്ടിരിക്കുന്നു.. പേര്.... വാഹുൽ കൌപാൽ...
രാജാവ് ബോധം കെട്ടു വീണു..
Posted by Sajeed Noohkhan at 21:07 No comments:
Sunday, 11 January 2015
അയാൾ ആ വീട് വാടകയ്ക്ക് എടുത്തപ്പോഴേ നാട്ടുകാർ പലരും പറഞ്ഞു അത് പ്രേതബാധയുള്ള വീടാണെന്നു..പൊതുവെ ഇത്തരം കാര്യങ്ങളിൽ വിശ്വാസമില്ലാത്ത അയാൾ അത് കാര്യമാക്കിയില്ല..ഓ, എന്ത് പ്രേതം ഇതൊക്കെ ഓരോ അന്ധവിശ്വാസങ്ങൾ അല്ലെ എന്ന് പറഞ്ഞ്  അയാൾ താമസം തുടങ്ങി..എന്നാലും ഉള്ളിൽ ഒരു നേരിയ ഭയം ഉണ്ടാവാതെ ഇരുന്നില്ല.ഇനി ഇപ്പോൾ അങ്ങിനെ ഒന്നുണ്ടോ.ഉണ്ടെങ്കിൽ അത് വരുമോ.വന്നാൽ എന്ത് ചെയ്യും.ഇങ്ങിനെ ഓരോന്ന് ആലോചിച്ചു സമയം രാത്രിയായി.പക്ഷേ ഒന്നും സംഭവിച്ചില്ല.അയാൾ സുഖമായി ഉറങ്ങി..
അടുത്ത ദിവസം രാത്രിയായി പെട്ടെന്ന് ഒരു പാട്ട് കേട്ട് അയാൾ ഉണർന്നു നിശീഥിനീ...മുന്നിൽ ഒരു സ്ത്രീ. അയാൾ ഞെട്ടി തരിച്ചു..പാട്ട് വരുന്നത് അവരുടെ  മൊബൈലിൽ നിന്നാണ്..
ആരാണ് നീ.. എന്തിനു വന്നു...
അയാളുടെ ചോദ്യങ്ങൾക്ക് അവൾ മറുപടി ഒന്നും പറഞ്ഞില്ല..പകരം ഒരു കാർഡ്‌ അയാൾക്ക് നേരെ നീട്ടി..അയാൾ കാർഡ്‌ വായിച്ചു..
വെള്ളമടിച്ചു വണ്ടി ഓടിച്ച എന്റെ ഭർത്താവ്  ഒരു അപകടത്തിൽ മരിച്ചു. വാർത്ത‍ അറിഞ്ഞു രാത്രിയിൽ ആശുപത്രിയിലേക്ക് വന്ന എന്നെ ചില കാപാലികന്മാർ പിടിക്കാൻ വന്നു..ഓടിയ ഞാൻ ഒരു ഗട്ടറിൽ കാൽ തട്ടി വീണു തല പൊട്ടി രക്തം വാർന്നു മരിച്ചു.... മരിച്ചെങ്കിലും ഭർത്താവിന്റെ ആത്മാവ് ഇപ്പോഴും എഴുന്നേറ്റു ഇരിക്കാൻ പോലും ആവാതെ  കിടപ്പിലാണ്..റോഡിൽമുഖം  ഇടിച്ചു വീണ എന്റെ സകല പല്ലുകളും പോയി അത് കാരണം  എന്റെ ആത്മാവിനു ഒരിച്ചിരി ചോര പോലും വലിച്ചു കുടിക്കാൻ എനിക്കാവുന്നില്ല..അതിനാൽ ഈ ബോട്ടിലിൽ താങ്കളാൽ കഴിയുന്ന പോലെ കുറച്ചു ചോര തന്നു സഹായിച്ചാൽ  എനിക്കും എന്റെ ഭർത്താവിനും ഒരു നേരത്തെ വിശപ്പെങ്കിലും മാറ്റാൻ കഴിയും...
Posted by Sajeed Noohkhan at 20:31 No comments:
Saturday, 10 January 2015
അയാൾ അന്ത്യശ്വാസം വലിക്കുകയാണ്.മക്കൾ എല്ലാം വന്നിട്ടുണ്ട്.ഡോക്ടർ ഇടയ്ക്കു വന്നു നോക്കുന്നുണ്ട്.അയാളുടെ ചുണ്ടുകൾ എന്തോ പറയുന്നു പക്ഷെ ഒന്നും വ്യക്തമല്ല..മക്കൾ പരസ്പരം ചർച്ച ചെയ്തു..എന്താണ് അപ്പൻ അവസാനമായിട്ടു പറയാൻ ശ്രമിക്കുന്നത്..പങ്കു വയ്ക്കാത്ത സ്വത്തു വല്ലതും ബാക്കി ഉണ്ടോ,,അതോ മറ്റെന്തെങ്കിലും ആഗ്രഹം, ഇളയ മകൻ അപ്പന്റെ സ്വഭാവം കൊണ്ട് ഇനി വല്ല ഷക്കീല പടവും കാണാൻ ആണോ എന്ന് ചോദിച്ചു,, അല്ല എന്ന് മൂത്തവൻ ഇനി ഇപ്പോൾ റേഷൻ കാർഡിൽ ഇല്ലാത്ത മക്കൾ വല്ലതും ഉണ്ടോ അവരെ കാണാൻ ആവുമോ.ഒന്നും പിടി കിട്ടുന്നില്ല..പക്ഷേ എന്തോ പറയുന്നുണ്ട് അത് വ്യക്തമല്ല..അവസാനം ഡോക്ടർ പറഞ്ഞു നമുക്ക് ആ ചുണ്ടിന്റെ അനക്കം വച്ച് വാക്കുകൾ മനസിലാക്കുന്ന ആളുണ്ട് അയാളെ വിളിക്കാം..അവസാനം അയാൾ എത്തി..ഓരോ വാക്കായി കണ്ടു പിടിച്ചു അയാൾ എഴുതി എടുത്തു..മക്കളും ഡോക്ടറും ആവേശത്തോടെ അപ്പന്റെ അവസാന ആഗ്രഹം വായിച്ചു...
ഡാ, തെണ്ടി ഡോക്ടറെ, ഇങ്ങിനെ ഇടയ്ക്കു ഇടയ്ക്കു എന്റെ പൾസ്‌ നോക്കി ആളെ പേടിപ്പിക്കുന്നോ..ചത്തതിനു ശേഷം അല്ലാതെ നിന്നെ ഈ ഭാഗത്ത്‌ കണ്ടു പോകരുത്..
ഒരു സിനിമ കാണണം എന്ന് മകൻ കുറെ നാളായി ആഗ്രഹിച്ചത്‌ കൊണ്ടാണ് അച്ഛൻ അവനെ സിനിമക്ക് കൊണ്ട് പോയത്..സിനിമ കഴിഞ്ഞു പുറത്തിറങ്ങിയതും അച്ഛൻ ചോദിച്ചു..
മോനെ സിനിമ കണ്ടോ ഇഷ്ടപെട്ടോ..
ഒരു ആശയ കുഴപ്പത്തോടെ അച്ഛന്റെ മുഖത്തേക്ക് നോക്കിയ അവൻ പറഞ്ഞു
സിനിമയൊക്കെ കൊള്ളാം, പക്ഷേ ചില വാക്കുകൾ  ഒന്നും അർഥം മനസിലായില്ല..
വല്ല ബീപ് സൌണ്ടിന്റെ അർഥം  ആയിരിക്കുമോ ഇവന് മനസിലാവാത്തത് ഈശ്വരാ അതെങ്ങാനും ചോദിച്ചാൽ എന്ത് മറുപടി പറയും എന്നാലും ഒരു മയത്തിൽ അച്ഛൻ ചോദിച്ചു
എന്താണ് മോനെ മനസിലാകാത്തത് ആ ബീപ് സൌണ്ട് ആണോ, അതൊക്കെ ഒരു താളത്തിന് ആ സംഭാഷണത്തിന്റെ ഫ്ലോ ശെരിക്കു കിട്ടാൻ വേണ്ടി ഇടുന്നതാണ് അതിനു പ്രത്യേകിച്ചു അർഥം ഒന്നുമില്ല...
മകൻ അച്ഛനെ ഒന്ന് നോക്കി...
വെറുതെ അല്ല അച്ഛന് ഒന്നും അറിയില്ല എന്ന് അമ്മ പറയുന്നത്..ബീപ് സൌണ്ട് എന്താണ് എന്ന് എനിക്ക് അറിയാം ..ടീച്ചേർസ് കേട്ടാൽ പ്രശ്നമാവും എന്ന് കരുതി സ്കൂളിൽ പോലും ദേഷ്യം വരുമ്പോൾ ഞങ്ങൾ അത് പറഞ്ഞാ വിളിക്കുന്നത്‌..
അച്ഛനിൽ ഒരു ഞെട്ടൽ കടന്നു പോയി..
പിന്നെ നിനക്ക് എന്താ അറിയേണ്ടത്...
അത്...ഈ പുഞ്ചപ്പാടം, മാനത്ത് കണ്ണി , അപ്പൂപ്പൻ താടി, അങ്ങിനെ ഏതാണ്ടൊക്കെ ആ ഹീറോയുടെ അച്ഛന്റെ ബാല്യകാലം പറയുമ്പോൾ കുറെ ഉണ്ടല്ലോ..അതൊക്കെ എന്തായിരുന്നു...
അച്ഛൻ: അത്..ഞങ്ങൾ കാത്തു വയ്ക്കാതെ നിങ്ങൾക്ക് അന്യമാക്കിയ സന്തോഷങ്ങൾ...
Posted by Sajeed Noohkhan at 23:13 No comments:
പരീക്കുട്ടിയുടെ വീട്ടിൽ നെറ്റ് ഉണ്ട്. ചെമ്പൻ കുഞ്ഞിനു നെറ്റ് വേണം. പക്ഷേ നേരിട്ട് ചോദിക്കാൻ  ഒരുമടി..എന്നാൽ പരീകുട്ടിക്കു മകൾ കറുത്തമ്മയോട് കുറച്ചു അടുപ്പമുള്ളത് ചെമ്പൻ കുഞ്ഞിനു അറിയാം..അങ്ങിനെ ചെമ്പൻ കുഞ്ഞു മകളെ ഇറക്കി കളത്തിൽ.കറുത്തമ്മ മുന്നിൽ നിന്ന് ഒന്ന് ശ്വാസം വലിച്ചു വിട്ടത് കണ്ടപ്പോഴേ  പരീകുട്ടി നെറ്റ് മാത്രമല്ല വീടും പറമ്പും പോലും ചോദിച്ചാൽ കൊടുക്കുന്ന സ്ഥിതിയിലായി..നെറ്റ് തരാം കറുത്തമ്മാ പക്ഷേ നിന്റെ ചാറ്റ് മൊത്തം എന്നോട് മാത്രം ആയിരിക്കണം.കറുത്തമ്മ നാണത്തിൽ സമ്മതം മൂളി. പുതിയൊരു റൌട്ടർ, പുതിയ വയർ എല്ലാം പരീകുട്ടി തന്നെ വാങ്ങി ഒരു എക്സ്ട്രാ കണക്ഷൻ  കൊടുത്തു..
കുറച്ചു സ്ലോ ആണെങ്കിലും പരീകുട്ടിയുടെ നെറ്റിനു വേറെ കുഴപ്പം ഒന്നും ഇല്ലായിരുന്നു..പക്ഷേ അപ്പോഴാണ് തൊട്ടടുത്ത ഫ്ലാറ്റിൽ പളനി താമസത്തിന് വരുന്നത്, പളനിയുടെ നെറ്റിനു നല്ല സ്പീഡും.  പളനിയുമായി സൌഹൃദത്തിൽ ആയി ചെമ്പൻ കുഞ്ഞു. പിന്നെ പളനിയെ വീട്ടിൽ വിളിക്കലായി പാർട്ടി കൊടുക്കലായി എല്ലാം....പരീകുട്ടി എന്നും നെറ്റ് ഓണ്‍ ചെയ്തു വച്ച് കറുത്തമ്മയെ നോക്കി ഇരിക്കും..കറുത്തമ്മ എപ്പോഴും ഓഫ്‌ലൈൻ, ചിലപ്പോൾ ഇൻവിസിബിൾ.ചിലപ്പോൾ എന്തെങ്കിലും മിണ്ടിയാലും ചോദിക്കുന്നതിനു മുക്കൽ , മൂളൽ, മുനങ്ങൽ മാത്രം.. പരീകുട്ടി വട്ടിളകി രാത്രിയും പകലും നെറ്റ് ഓണ്‍ ചെയ്തു വച്ച് പാടാൻ തുടങ്ങി. " ഓഫ്‌ ലൈനിലെ ഓളവും,  ഓണ്‍ ലൈനിലെ മോഹവും കട്ട്‌ ആവില്ലോമനെ..കട്ട്‌ ആവില്ല"
പളനിയുടെ നെറ്റ് പോലെ തന്നെ പളനിയും നല്ല വേഗത്തിൽ ആയിരുന്നു. ഇടക്കുള്ള  അപ്ലോഡിംഗ് , ഡൌണ്‍ലോഡ് കൊണ്ടു കറുത്തമ്മ സിസ്റ്റം ഹാങ്ങ്‌ ആയി ഇടയ്ക്കു ശർദ്ധിക്കാനും തല കറങ്ങി വീഴാനും തുടങ്ങി.. ഇത്   പളനിയോട്   പറയാനായി അവിടെ ചെന്ന ചെമ്പൻ കുഞ്ഞു ഞെട്ടി..പളനി എല്ലാ കണക്ഷനും ഡിസ്കണക്റ്റ് ചെയ്തു പോയിരുന്നു..ഫോണിൽ വിളിച്ചാൽ ഈ സബ്സ്ക്രൈബർ തല്കാലം മുങ്ങിയിരിക്കുന്നു എന്ന മെസ്സേജ് മാത്രം.കറുത്തമ്മ കാര്യം അറിഞ്ഞു.പരീകുട്ടിയെ തേടി എത്തി..
എന്റെ നെറ്റ് മുതലാളീ എന്ന് പറഞ്ഞു ഒന്ന് ശ്വാസം വലിച്ചു വിടാൻ ഒരുങ്ങിയപ്പോഴേ പരീകുട്ടി കറുത്തമ്മയെ തടഞ്ഞു..വേണ്ട കറുത്തമ്മ വേണ്ട, ഇനിയും ഇങ്ങിനെ വൈബ്രേഷൻ മോഡിട്ടു എന്നെ തുള്ളിക്കരുത്..നെഞ്ചിനുള്ളിൽ ആവശ്യത്തിലേറെ ഫയല്സ് സേവ് ആയിപ്പോയി..തൽക്കാലം പുതിയ ഫയൽസും പിന്നെ ഒരു യു.എസ്.ബിയും കൂടി ചുമക്കാൻ എനിക്കാവില്ല..ഒന്നും അറിയാത്ത ഏതെങ്കിലും പുതിയ കണക്ഷൻ വന്നാൽ ട്രൈ ചെയ്യു ..സർവ മംഗളം നേരുന്നു..
ഗുണപാഠം: നെറ്റ് ഷെയർ ചെയ്യുന്നതിന് മുന്നേ അതിനുള്ള വേഗത നിങ്ങളുടെ നെറ്റിനു ഉണ്ടോ എന്ന് മനസിലാക്കുക..
Posted by Sajeed Noohkhan at 23:12 No comments:
Friday, 9 January 2015
മൃഗങ്ങൾക്കും മനുഷ്യർക്കും തമ്മിലുള്ള വ്യത്യാസം ചിരിക്കാനും, സംസാരിക്കാനും ഉള്ള കഴിവാണ്. പക്ഷേ തിരക്ക് പിടിച്ചു ഓടുന്ന മനുഷ്യൻ ഇന്ന് ചിരിക്കാനും സംസാരിക്കാനും മറന്നിരിക്കുന്നു. ഒരു പൊതു വേദിയിൽ  കൂടുതൽ സംസാരിക്കുകയോ, ചിരിക്കുകയോ ചെയ്യുന്നവർ ഇന്നത്തെ നമ്മുടെ സംസ്കാരത്തിന് യോജിച്ചവർ അല്ലെന്നും അല്ലെങ്കിൽ അവർക്ക് ഭ്രാന്താണെന്നും പറഞ്ഞു നമ്മൾ കളിയാക്കുകയോ അവരെ മാറ്റി നിർത്തുകയോ ചെയ്യുന്നു..
അവരുടെ  ഉച്ചത്തിൽ ഉള്ള ചിരിയോ സംസാരമോ നമുക്ക് അരോചകമായി തോന്നാം എങ്കിലും ഓർക്കുക  അവരാണ് ശെരിക്കും ജീവിക്കുന്നത്..മറ്റുള്ളവർ പലരും ജീവിതം അഭിനയിക്കുകയാണ് ചെയ്യുന്നത്..ചിരിക്കേണ്ട സാഹചര്യങ്ങളിൽ ചിരിക്കാനും, കരയേണ്ട സമയത്ത് കരയാനും നില്ക്കാതെ മറ്റുള്ളവർ എന്ത് കരുതും എന്ന് കരുതി ഉള്ളിൽ അടക്കി പിടിച്ചു നമ്മൾ ജീവിക്കുന്നു...വീട്ടിലോ, ജോലി സ്ഥലത്തോ ചിരിക്കാൻ അവസരം ഉണ്ടായാലും ഗൌരവത്തിൽ ഇരുന്നിട്ട് ലാഫിംഗ് തെറാപ്പി എന്ന പേരിൽ കൃത്രിമമായി ചിരിക്കുന്ന നമ്മുടെ ചിരികൾ യഥാർത്ഥ ജീവിതത്തിലും കൃത്രിമമായി മാറി പോകുന്നതിൽ അതിശയമില്ല..
ഞാൻ ചിരിച്ചാൽ അവർ എന്ത് കരുതും, ഞാൻ കരഞ്ഞാൽ അവർ എന്ത് കരുതും, ഞാൻ നടന്നാൽ അവർ എന്ത് കരുതും ഇങ്ങിനെ ഓരോ കാര്യത്തിനും മറ്റുള്ളവർ എന്ത് കരുതും എന്ന ചിന്തയിലാണ് നമ്മൾ ഓരോ ദിവസവും ജീവിച്ചു തീർക്കുന്നത്.നമുക്കായി നമ്മൾ ജീവിക്കാറില്ല എന്ന് തോന്നി പോകുന്നു..ഒരു സമൂഹത്തിൽ ജീവിക്കുമ്പോൾ സമൂഹത്തിന്റെ ചില ചട്ടക്കൂടുകൾക്കു ഉള്ളിൽ നിന്നും ജീവിക്കാൻ എല്ലാ മനുഷ്യരും ബാധ്യസ്ഥരാണ് എന്നാൽ ചിരിക്കാനും കരയാനും ഉള്ള അവകാശം പോലും സമൂഹം എന്ത് കരുതും എന്ന് കരുതി മാറ്റി വയ്ക്കെണ്ടതുണ്ടോ?
കുട്ടികൾ വീട്ടിൽ ഉച്ചത്തിൽ കരയുകയോ, ചിരിക്കുകയോ ആരെങ്കിലും വന്നാൽ വാതോരാതെ സംസാരിക്കുകയോ ചെയ്താൽ പോലും നമ്മൾ പലപ്പോഴും വിലക്കാറുണ്ട്..അവർ ചിരിക്കുകയോ, കരയുകയോ സംസാരിക്കുകയോ ഒക്കെ ചെയ്യുന്നത് അവർക്ക് നമ്മളെ പോലെ  അഭിനയിക്കാൻ അറിയാത്തത് കൊണ്ടാണ്..കുട്ടികൾ നിഷ്കളങ്കർ എന്ന് പറയുന്നതും അത് കൊണ്ടാണ്..
മാതാ പിതാക്കളും കുട്ടികളും അടങ്ങുന്ന ഒരു കുടുംബത്തിൽ ഓരോരുത്തർ ഓരോ മുറികളിൽ സ്വകാര്യത എന്ന പേരിൽ  ഒതുങ്ങി കൂടിയപ്പോൾ ശിഥിലമായി പോയി  നമ്മുടെ കുടുംബ ബന്ധങ്ങൾ. ശെരിക്കും അതിന്റെയൊക്കെ പരിണിത ഫലമല്ലേ  വൃദ്ധ സദനങ്ങളും, കുട്ടികൾക്ക് നേരെ നടക്കുന്ന ലൈംഗിക പീഡനങ്ങളുമെല്ലാം..
.അച്ഛനമ്മമാർ മക്കളോടോ, മക്കൾ അച്ഛനമ്മമാരോടോ ഒഴിവു സമയങ്ങളിൽ ഒത്തു കൂടി സംസാരിക്കുകയും കളിക്കുകയും ചിരിക്കുകയും പ്രശ്നങ്ങൾ ഉണ്ടെങ്കിൽ അവ സംസാരിച്ചു പരിഹരിക്കാനുമൊക്കെ സമയം കണ്ടെത്തുമ്പോൾ മാനസികമായ പിരിമുറുക്കങ്ങൾ മാത്രമല്ല അകലുന്നത് ബന്ധങ്ങൾ കൂടുതൽ ബലമായി ഊട്ടി ഉറപ്പിക്കപ്പെടുകയും ചെയ്യുന്നു....
ഓർക്കുക നൈമിഷികമാണ് ജീവിതം, അടുത്ത നിമിഷത്തിന്റെ കാര്യം പോലും നമുക്ക് പറയാനോ ചിന്തിക്കാനോ കഴിഞ്ഞേക്കും പക്ഷേ  ആ അടുത്ത നിമിഷം നമുക്ക് ഉണ്ടാവുമോ എന്ന് തീരുമാനിക്കുന്നത്‌ നമ്മൾ അല്ല എന്നത് മറന്നു പോകുന്നു..
സ്വത്തോ, പണമോ അല്ലെങ്കിൽ നമ്മൾ വളർത്തി വലുതാക്കിയ മക്കളോ പോലും നാളെ നമുക്ക് തുണയായി ഉണ്ടാവുമെന്ന് യാതൊരു ഉറപ്പും ഇല്ലാത്ത ഈ ജീവിതത്തിൽ നമുക്ക് ബാക്കി ആവുന്നത് മനസ് തുറന്നു സംസാരിച്ച നല്ല വാക്കുകളും, നമ്മൾ നമ്മളായിട്ട് തന്നെ ജീവിച്ച ദിവസങ്ങളും, മനസു തുറന്നു ചിരിച്ച സമയങ്ങളും മാത്രമാണ്...
ജീവിക്കുക, മനുഷ്യനായി, നിങ്ങൾ നിങ്ങളായി തന്നെ ജീവിക്കുക..മറ്റുള്ളവർ എന്ത് കരുതും എന്ന് ജീവിക്കരുത്.., കണ്ണീരിനെയും , ചിരിയെയുമൊക്കെ  പൂട്ടി കെട്ടി ഇടുന്നതിലൂടെ നിങ്ങൾ നിങ്ങളുടെ മനസിനെ അശുദ്ധമാക്കുകയാണ് ചെയ്യുന്നത്..
Posted by Sajeed Noohkhan at 05:30 No comments:
ന്യൂട്ടണ്‍ ഇപ്പോൾ പഴയത് പോലൊന്നുമല്ല..അതികം പുറത്തേക്കു ഇറങ്ങാറില്ല.ആപ്പിൾ മരങ്ങൾ എല്ലാം ആളുകൾ മുറിച്ചു ഫ്ലാറ്റ് ആക്കി..മാത്രവുമല്ല പണ്ട് കണ്ടു പിടിച്ച  ഗുരുത്വാഗർഷണത്തിന്റെ സംഭവം പഠിച്ചിട്ടു മനസിലാവാത്ത ചില തറുതല പിള്ളേര് കൊട്ടേഷൻ കൊടുത്തു..ഇനി മേലാൽ ഒരു മരത്തിന്റെ ഫോട്ടോയുടെ താഴെ പോലും പോയി ഇരിക്കരുത് എന്ന് വിരട്ടിയിട്ടാണ് അവന്മാര് പോയത്..
ചുമ്മാ ഫേസ് ബുക്ക്‌ കുത്തി കളിച്ചു എത്ര നേരം ഇരിക്കും.എന്തെങ്കിലും കണ്ടു പിടിക്കണം. കോഴി മുട്ടയ്ക്ക് പൂട പറിക്കുന്ന സാധനം പോലും കണ്ടു പിടിച്ചിരിക്കുന്ന ഇക്കാലത്ത്, പോരാത്തതിന് ടെലി ബ്രാൻഡ്‌കാര് ഉറങ്ങുമ്പോഴും കണ്ണടക്കാതെ വയ്ക്കാനുള്ള മെഷിൻ ഉണ്ടെന്നു വാദിക്കുന്നു..കണ്ണ് തുറന്നിരുന്നാൽ വീട്ടിൽ കള്ളൻ വന്നാൽ അറിയാൻ കഴിയും എന്നാണു അവര് പറയുന്നത്.. ശബ്ദം ഉണ്ടാക്കാതെ ലോക്ക് തുറക്കുന്ന വേറെ ഒരു സാധനവും അവര് വില്ക്കുന്നുണ്ട്..ആഹ് എന്തെങ്കിലും ആവട്ടെ..എന്ത് കണ്ടു പിടിക്കാനാണ്..പിന്നെ ഒരു കണ്ടു പിടിത്തമുണ്ട് പക്ഷേ അതെങ്ങാനും ചെയ്താൽ പീഡന കേസിൽ അകത്താവും..
ഫേസ് ബുക്കിൽ ഒരു പോസ്റ്റ്‌ ഇട്ടു നോക്കാം ആരെങ്കിലും ഐഡിയ തരും "മനുഷ്യന് ഉപയോഗമുള്ള എന്തെങ്കിലും കണ്ടു പിടിക്കാൻ ആഗ്രഹിക്കുന്ന ഒരു ആശയം പറഞ്ഞു തരിക" പോസ്റ്റ്‌ ഇട്ടു മണിക്കൂർ ഒന്നായി ഒരു അനക്കവും ഇല്ല.. ആകെ വന്നൊരു കമന്റ് നിനനക്കൊന്നും വേറെ പണി ഇല്ലേടെ..അപ്പോഴാണ് അപ്പുറത്ത് ചാന്ത്നി ഒരു പോസ്റ്റ്‌ ഇട്ടതു.. അയ്യേ ഇതെന്തോന്ന് പട്ടിയെ കൊണ്ട് ഇവള് പ്ലേറ്റിൽ സാധിപ്പിച്ചോ..ഓ, അവൾ പരീക്ഷിച്ച ബ്രേക്ക്‌ ഫാസ്റ്റ് ആണ് അതിന്റെ പിക്ചർ ആണ് ഇട്ടിരിക്കുന്നത്..ദേ വരുന്നു ചക്കപ്പഴത്തിൽ ഈച്ച വരുന്ന പോലെ അവളുടെ പോസ്റ്റിനു ലൈക്‌, കമന്റ്സ് ഒക്കെ..ഒരുത്തന് അത് കണ്ടിട്ട് കൊതിയാവുന്നു എന്നും , എന്നെ വിളിച്ചില്ലല്ലോ എന്ന പരാതി വേറെ ഒരുത്തന്..അങ്ങിനെ കമന്റ്സ് നിറയുന്നു...
ന്യൂട്ടണ്‍ സന്തോഷത്തിൽ തുള്ളിച്ചാടി..പ്രകാശത്തെക്കാൾ വേഗത്തിൽ സഞ്ചരിക്കുന്ന ഒന്നാണ് സ്ത്രീകളുടെ പോസ്റ്റുകളിൽ വരുന്ന ലൈക്കുകൾ എന്ന് കണ്ടെത്തി..മാത്രവുമല്ല ഫേസ് ബുക്കിന്റെ അച്ചുതണ്ടിൽ സ്ത്രീകളുടെ പോസ്റ്റുകളും, ഫോട്ടോകളും ചുറ്റി കറങ്ങുകയും അതിലൂടെ പുരുഷ ശരീരത്തിലെ ഹോർമോണുകൾ, ഞാടി ഞരമ്പുകളിൽ ഒരു വൈബ്രേഷൻ ഉണ്ടാക്കി അതിലൂടെ പോസ്റ്റുകളിലേക്കും, ഫോട്ടോകളിലെക്കും ലൈക്സും കമന്റുകളും ആഗിരണം ചെയ്യപ്പെടുകയും ചെയ്യുന്നു..ഇതിനെ ന്യൂട്ടണ്‍സ് ലോസ് ഓഫ് വെയിൻ മോഷൻസ്   അതായത് സ്ത്രീപുരുഷ്വാകർഷണം എന്ന് പറയാം...
എന്നാലും ന്യൂട്ടണ് സംശയം ഇങ്ങിനെ എഴുതി വച്ചാൽ മനസിലാവാത്ത തറുതല പിള്ളേര് പിന്നേം തല്ലാൻ വന്നാലോ..പോരാത്തതിനു ആപ്പിൾ പോലെ വേറെ ഏതെങ്കിലും ഒരു പഴമോ കായോ ഇല്ലാതെ എന്ത് ന്യൂട്ടണ്‍.അങ്ങിനെ ന്യൂട്ടണ്‍ എഴുതി..മാവിൽ നിന്നും വീഴുന്ന പച്ച മാങ്ങ പുരുഷന്മാരുടെ വയറ്റിലേക്ക് ആഗിരണം ചെയ്യപ്പെട്ടാൽ കുഴപ്പം ഒന്നുമില്ല എന്നാൽ അവന്റെ കാമുകിയുടെ വയറ്റിലേക്ക് ആഗിരണം ചെയ്യപ്പെടുകയോ അവളുടെ അച്ഛനും, സഹോദരനും ആരോഗ്യമുള്ളവരോ ആണെങ്കിൽ പുരുഷന്റെ ആരോഗ്യത്തെ അത് സാരമായി ബാധിക്കും..
Posted by Sajeed Noohkhan at 05:30 No comments:
Tuesday, 6 January 2015
പുതുവർഷമല്ലേ ഇനി അങ്ങോട്ട്‌ ജീവിതം എങ്ങിനെ ആവും എന്നറിയാൻ വന്നതാ...
ആയിക്കോട്ടെ, പറയാല്ലോ, നക്ഷത്രം പറയുക...
അതിപ്പോ...ഈ ന്യൂ ജെനറേഷൻ ചിത്രങ്ങൾ പോലെ ബീപ് ഇട്ടേ പറയാൻ പറ്റൂ...
എഴുന്നേറ്റു തിരിഞ്ഞു നിന്നപ്പോഴേ എനിക്കത് മനസിലായി പറയണ്ട... എന്തൊക്കെയാണ് ഇപ്പോൾ അറിയേണ്ടത്...
ഈ വർഷത്തെ സാമ്പത്തികം, ശാരീരികം, ദാമ്പത്യം, തൊഴിൽ അങ്ങിനെ എല്ലാം കൂടെ ഈ വർഷത്തിൽ എങ്ങിനെ ആയിരിക്കും എന്നറിയണം..
അതെ, അതറിയണം നിങ്ങൾ അതൊക്കെ അറിയുമ്പോൾ ആണല്ലോ എന്റെ ഈ വർഷം മെച്ചപ്പെടുന്നത്...അതായത് ഈ ബീപ് നക്ഷത്രക്കാർക്ക് ഈ വർഷം മൊത്തത്തിൽ പ്രശ്നങ്ങൾ ആണ് കാണുന്നത്...
ജാതക വശാൽ ഇപ്പോൾ കോണ്‍ഗ്രസിന്റെ കാലമാണ്...അതായതു ചൊവ്വയുടെ ഭാഗത്ത്‌ മാണിയാണ് നില്ക്കുന്നത് എന്നാലും ദോഷമില്ല അപകടങ്ങളിൽ നിന്നും എങ്ങിനെ എങ്കിലും ഊരി പോകും, അഷ്ടമത്തിൽ നിൽക്കുന്നത് വി.എം സുധീരനാണ് ഒരുപാട് പ്രതീക്ഷിച്ചു ഇറങ്ങും പക്ഷെ ഒന്നും നടന്നില്ല എന്ന് വരും, ചന്ദ്ര മണ്ഡലത്തിൽ കെ.മുരളീധരൻ നിൽക്കുന്നത് കൊണ്ട് പഴയ കാര്യങ്ങൾ പറഞ്ഞു അവകാശങ്ങൾ ചോദിച്ചു ആരെങ്കിലും വരും..
ഉണ്ട്, മുഴുവൻ പറഞ്ഞു കഴിഞ്ഞില്ല ഈ വർഷം മൊത്തത്തിൽ ഒരു ഉമ്മൻ ചാണ്ടി വർഷമാണ്‌ മനസിന്‌ ഒരു സമാധാനം കാണില്ല ഇരുന്നാൽ ഇരിപ്പു ഉറക്കില്ല,,പോരാത്തതിനു ബുധനിൽ നിന്നും കേതുവിലേക്ക് കെ.ബി.ഗണേഷ് കുമാറിന്റെ സഞ്ചാരമുണ്ട്, വലിയ സത്യങ്ങളൊക്കെ  പറയണം എന്തെങ്കിലുമൊക്കെ ചെയ്യണം  എന്നൊക്കെ കരുതും  പക്ഷേ കുടുംബത്തിൽ നിന്ന് പോലും ഒരു  പിന്തുണ ഉണ്ടാവില്ല....
പറഞ്ഞു കഴിഞ്ഞില്ല തന്റെ ഇപ്പോഴത്തെ പ്രധാന പ്രശ്നം  ശനിയുടെ ഭാഗത്ത്‌ ശശി തരൂർ നില്ക്കുന്നത് കൊണ്ട് പഴയ പല വ്യവഹാരങ്ങളും  പിന്നെയും പൊന്തി വരാൻ സാദ്ധ്യത കാണുന്നു എന്നതാണ്..
കാണുന്നു ഒരു പരിഹാരം ഉച്ചയ്ക്ക് ഒരു പന്ത്രണ്ടു മണിയോടെ സുര്യ വെളിച്ചത്തിൽ ധ്യാനിക്കുക, ചിലപ്പോൾ വ്യാഴത്തിൽ സരിതയുടെ സഞ്ചാരം ഉണ്ടാവും..നല്ല വസ്ത്രം, പ്രശസ്തി ചിലപ്പോൾ സിനിമാ താരം പോലും ആവാൻ അത് സഹായിക്കും...
ഞാൻ വലുതായി ഒന്നും വാങ്ങാറില്ല..എങ്കിലും ഇയാളുടെ ത്രിപ്തിക്ക് വേണ്ടി രാശി പലകയുടെ അച്യുതാനന്ദൻ ഭാഗത്ത്‌ ഒരു അഞ്ഞൂറ് രൂപയുടെ നിവേദനവും, പിണറായി ഭാഗത്ത്‌ ഒരു അഞ്ഞൂറും വച്ചോളൂ...
ഹാ, എന്താ പലകയിൽ ഒന്നും വയ്ക്കാതെ പോകുന്നോ...
സംസ്ഥാന കമ്മിറ്റി കൂടിയിട്ടു പോളിറ്റ് ബ്യൂറോയിലേക്ക് അയച്ചു  അനുവാദം വാങ്ങിയിട്ട്  വച്ചാൽ മതിയെന്ന് അവര് പറഞ്ഞു അപ്പോൾ ഞാൻ പോയിട്ട് പിന്നെ വരാം...
ങേ,,എന്റെ സമയം ഒന്ന് നോക്കണം എനിക്കിപ്പോൾ ശനിയിൽ ചുംബന രാഹുൽ ആണെന്ന് തോന്നുന്നു
Posted by Sajeed Noohkhan at 20:36 No comments:
അവസാനം കെ.ടി.ഡി.സിക്ക് പണി കിട്ടി അതും സർക്കാർ കൊടുത്ത പണി..418 ബാറുകൾക്ക് ബിയർ പാർലർ ലൈസൻസ് കൊടുക്കാൻ തീരുമാനിച്ച സാഹചര്യത്തിൽ പുതിയ സ്വകാര്യ ബിയർ പാർലറുകളുമായി മത്സരിച്ചു നില്ക്കാൻ  കെ.ടി.ഡി.സി ബിയറുകളുടെ വില കുറയ്ക്കാൻ തീരുമാനിച്ചു.. മാത്രമല്ല ഒരു സ്പെഷ്യൽ ഓഫർ കൂടെ ഉണ്ട്..ഒരു കുപ്പിക്കൊപ്പം 50 ഗ്രാം കടലയും സൗജന്യമായി ലഭിക്കും.. ഇരുപതും മുപ്പതും രൂപ വരെ കുറവ് ഉണ്ടാകും.. വെള്ളിയാഴ്ച മുതൽ ഇത് പ്രാബല്യത്തിൽ വന്നു എന്നാണു കേട്ടറിവ്..
അരിയും , പച്ചക്കറിയും ഉൾപ്പെടെയുള്ള സാധാരണക്കാരന്റെ നിത്യോപയോഗ സാധനങ്ങളുടെ വില കൂടിയത് ഒന്നും ഒരു കാലത്തും കുറഞ്ഞിട്ടില്ല..അതിനെന്താ ഇനി വിശക്കുമ്പോൾ ഓരോ ബീയറും അടിച്ചു സൗജന്യമായി കിട്ടുന്ന കടലയും തിന്നു അങ്ങ് ജീവിക്കാം..അല്ലെങ്കിൽ തന്നെ തിരക്ക് പിടിച്ച ഈ കാലത്ത് ഭക്ഷണം ഉണ്ടാക്കാനും, ഇരുന്നു തിന്നാനും എവിടെയാ ആളുകൾക്ക് സമയം...
ബ്രസീലിലെ ആമസോണ്‍ മഴക്കാടുകളിൽ പുതിയ വർഗത്തിലുള്ള കുരങ്ങനെ കണ്ടെത്തി..സാക്കി സാക്കി വിഭാഗത്തിലുള്ള ഈ കുരങ്ങുകളെ  മൂന്നു തവണ കണ്ടു എന്ന് ഗവേഷകർ പറഞ്ഞു...
ഞാൻ അങ്ങോട്ട്‌ പോയില്ല എന്ന് എത്ര ആണയിട്ടു പറഞ്ഞിട്ടും ഭാര്യ വിശ്വസിക്കുന്നില്ല..നിർഭാഗ്യം അല്ലാതെ എന്ത് പറയാൻ..
അമേരിക്കക്കാരും, ഗ്രീക്കുകാരുമായ പുരുഷന്മാരാണ് സെക്സിന്റെ കാര്യത്തിൽ മുൻപന്തിയിൽ എന്ന് റിപ്പോർട്ട്‌. അമേരിക്കക്കാർ വർഷത്തിൽ ശരാശരി 124 തവണയും, ഗ്രീക്കുകാർ ശരാശരി 117 തവണയുമാണ് സെക്സിൽ ഏർപ്പെടുന്നത്. നമ്മൾ ഇന്ത്യക്കാർ ശരാശരി 76 തവണയാണ് ഈ പ്രക്രിയ നടത്താറുള്ളത്...
ഒരു കാര്യം മനസിലായില്ലേ, ചുമ്മാ വാരി വലിച്ചു ഒരു കാര്യവും ചെയ്തിട്ട് കാര്യമില്ല..76 ആണെങ്കിൽ എന്താ നമ്മുടെ ജന സംഖ്യ നോക്ക്..അവരുടെ പല ഇരട്ടി വരും. കുറച്ചു ആണെങ്കിലും അത് വെടിപ്പായിട്ടു ചെയ്യും നമ്മൾ.നമ്മളോടാ കളി....
Posted by Sajeed Noohkhan at 06:25 No comments:
ദൈവം രാവിലെ ഒന്ന് നടക്കാൻ ഇറങ്ങിയതാണ്. ഭൂമിയിലെ ഓരോ കാഴ്ചകൾ കണ്ടു..ഒരുത്തൻ വണ്ടി മുട്ടി ചോര ഒലിപ്പിച്ചു കിടക്കുന്നു.. ഒരു പൂർണ ഗർഭിണി പ്രസവ വേദനയിൽ പുളയുന്നു, അവളുടെ ഭർത്താവ് ആശുപത്രി വരാന്തയിൽ നില്ക്കുന്നുണ്ട്, വിശന്നു വലഞ്ഞു ഒരു ഭിക്ഷക്കാരൻ കട തിണ്ണയിൽ കിടപ്പുണ്ട്, തൊട്ടടുത്ത്‌ കൂടി  ഒരാൾ വയറു കുറക്കാൻ ഓടുന്നുണ്ട് പക്ഷേ ആരും ദൈവമേ എന്നൊന്ന് വിളിക്കുന്നില്ല..
ദൈവം വിഷണ്ണനായി, ശെടാ ഇവർക്ക് ആർക്കും ദൈവത്തെ വേണ്ടേ..അപ്പോഴാണ് അടുത്തൊരു മത പ്രഭാഷണം നടക്കുന്ന ബോർഡ്‌ കണ്ടത്..ദൈവത്തിനു സന്തോഷമായി അവിടെ ഉള്ളവർ എല്ലാരും എന്നെ വിളിക്കുന്നുണ്ടാവും..ദൈവം അവിടേക്ക് ചെന്നു..പക്ഷേ അവിടെയും നിരാശ ആയിരുന്നു ഫലം...പ്രഭാഷകൻ മറ്റു മത വിശ്വാസികളെ എങ്ങിനെയൊക്കെ കൊല്ലാം, അടിച്ചമർത്താം എന്ന് വിശദീകരിക്കുന്നു..അണികളിൽ ചിലർ ആവേശത്തോടെ, ചിലർ അടക്കത്തോടെ കേട്ടിരിക്കുന്നു..ദൈവത്തെ മാത്രം  ആരും വിളിക്കുന്നില്ല..
ദൈവത്തിനു ദേഷ്യം വന്നു, ധിക്കാരികൾ എന്നെ മറന്നു ജീവിക്കുകയാണ് ..കോപത്തിലും നിരാശയിലും ദൈവം കാലു ഒന്ന് കുടഞ്ഞു..ഭൂമിയിൽ നിന്നും വാനം മുട്ടെ ഉയർന്നു നിന്ന എന്തിലൊക്കെയോ ദൈവത്തിന്റെ കാലു കൊണ്ടു, എന്തൊക്കെയോ മറിഞ്ഞു വീണു ..ഉടനെ വിളി കേട്ടു ചോര ഒലിപ്പിച്ചു കിടന്നവൻ, പൂർണ ഗർഭിണി , അവളുടെ കെട്ടിയോൻ, ഭിക്ഷക്കാരൻ ,  ഓടാൻ  ഇറങ്ങിയവൻ, മത പ്രഭാഷകൻ, അണികൾ  എല്ലാരുടെയും ദയനീയമായ പ്രാർഥനകൾ , ദൈവമേ എന്റെ നെറ്റ് ഉടനെ ശെരിയാവണേ, ദൈവമേ എന്റെ മൊബൈൽ കാൾ ഉടനെ  കിട്ടണേ, ദൈവമേ എന്നെ  എത്രയും പെട്ടെന്ന് ലോഗിൻ ആക്കി തരണേ.. പെട്ടെന്നുള്ള ഈ മാറ്റം കണ്ടു അതിശയത്തിൽ ദൈവം ഭൂമിയിലേക്ക്‌ നോക്കി..താൻ കാലു കുടഞ്ഞപ്പോൾ വീണത്‌  മൊബൈൽ ടവറുകൾ ആണെന്ന് ദൈവം  മനസിലാക്കി... അപ്പോഴും തന്നെക്കാൾ കൂടുതൽ വിളി  കസ്റ്റമർ കെയറിനാണ്   കിട്ടിയതെന്ന് കണ്ടു ദൈവം മിണ്ടാതെ നടന്നു...
Posted by Sajeed Noohkhan at 06:24 No comments:
സിനിമയെ വെല്ലുന്ന ട്വിസ്ടുകളോടെ ഒരു പ്രവാസ സംഭവം വായിച്ചു മനസിനെ വല്ലാതെ ഉലച്ചു...
കാസർഗോഡ്‌ സ്വദേശി വസന്തൻ ദുബൈ മണലാരണ്യത്തിൽ എത്തിയത് സന്ദർശക വിസയിലാണ്..എല്ലാ പ്രവാസികളെയും പോലെ എന്നെങ്കിലും തനിക്കൊരു നല്ല കാലം വരുമെന്ന് പ്രതീക്ഷയോടെ വിസയുടെ കാലാവധി കഴിഞ്ഞിട്ടും ഒരു ജോലിക്ക് വേണ്ടി ശ്രമിച്ചു കൊണ്ടിരുന്നു... വിധിയെന്നോ, സമയം ശെരിയല്ല എന്നോ വിളിക്കാം വസന്തൻ 2012ഇൽ അനധികൃതമായി ദുബായിൽ തങ്ങിയതിന്റെ പേരിൽ പോലീസ് പിടിയലായി..ശിക്ഷ കഴിഞ്ഞു പൊതുമാപ്പ് സമയത്ത് നാട്ടിലേക്ക് മടങ്ങാൻ തയ്യാറാകുന്ന സമയത്താണ് അടുത്ത ട്വിസ്റ്റ്‌...
വണ്ടി ചെക്കുകൾ നല്കിയതിന്റെ പതിനേഴു കേസുകൾ വസന്തന്റെ പേരിൽ..വസന്തന്റെ പാസ്പോർട്ട്‌ കോപ്പി കിട്ടിയ ഒരാൾ അതെ പേരിൽ വ്യാജ പാസ്പോർട്ട്‌ ഉണ്ടാക്കി..നമ്പരും, മറ്റു കാര്യങ്ങളും കൃത്യം, ഫോട്ടോ മാത്രം വസന്തന്റെത്..അത് ഉപയോഗിച്ച് കമ്പനി ഉണ്ടാക്കി, ലോണുകൾ എടുത്തു, കടങ്ങൾ വാങ്ങി പകരം ചെക്കുകൾ നല്കി അങ്ങിനെ എല്ലാം കൂടി  വസന്തന്റെ പേരിൽ പതിനേഴു കേസുകൾ..കഴിഞ്ഞ രണ്ടര വർഷമായി ഇദ്ദേഹം ജയിലിലാണ്..
അടുത്ത ട്വിസ്റ്റ്‌..ജയിലിൽ കൂടെ ഉണ്ടായിരുന്ന ഒരാളോട് വസന്തൻ തന്റെ കഥ പറയുന്നു..വസന്തനെ കുടുക്കിയതിൽ പ്രധാനി ആയിരുന്നു അയാൾ. വസന്തനും അയാൾക്കും പരസ്പരം അറിയുക കൂടിയില്ല.. താൻ ചെയ്ത തെറ്റ് കാരണം ഒരാൾ ഇത്രയേറെ വിഷമതകൾ അനുഭവിച്ചല്ലോ എന്ന വിഷമത്തിൽ ആവണം അയാൾ ഹൃദയ സ്തംഭനത്തിൽ മരിച്ചു ജയിലിൽ തന്നെ.. മറ്റൊരു കാസർഗോഡ്‌ സ്വദേശിയായ മുസ്തഫയാണ് വസന്തന്റെ ജീവിതത്തിൽ ഇങ്ങിനെ ഒരു കറുത്ത അദ്ധ്യായം രചിക്കാൻ പ്രധാനിയായി നിന്നിരുന്നത്..
വിസ പോലും അടിച്ചിട്ടില്ലാത്ത പാസ്പോർട്ട്‌ ഉപയോഗിച്ച് ഇതൊന്നും ചെയ്യാൻ ആവില്ല എന്ന് വാദിച്ചു  പല കേസുകളിലും നിരപരാധിത്വം തെളിയിച്ചു എങ്കിലും ഇപ്പോഴും രെണ്ട്‌ കേസുകൾ ബാക്കിയാണ്..ജനുവരി 15 നാണ് അവയുടെ വിചാരണ. വസന്തന്റെ കുടുംബം പ്രതീക്ഷയോടെ കാത്തിരിക്കുകയാണ്.. നമുക്കും വസന്തന്റെ മോചനത്തിനായി പ്രാർത്ഥിക്കാം
Posted by Sajeed Noohkhan at 06:23 No comments:
Sunday, 4 January 2015
അപ്പുറത്തെ രമണി കരച്ചിലോടു കരച്ചിൽ അവിടെ അവളുടെ കമ്പ്യൂട്ടറിൽ  ഏതാണ്ട് വൈറസ്‌ കേറി എന്ന്,  ഈ വൈറസ്‌ കടിക്കുമോ ചേട്ടാ...
ഹോ, എന്റെ ദൈവമേ ഇതു പോലെ ഒരു പീസ്‌ വേറെ സൃഷ്ടിക്കല്ലേ...
കളിയാക്കണ്ട..എനിക്ക് അറിയാൻ പാടില്ലാത്ത കൊണ്ടല്ലേ നിങ്ങളോട് ചോദിക്കുന്നത്..എന്താ ഈ വൈറസ്‌...
അതിപ്പോ നിനക്ക് ക്ലിയർ ആകുന്ന രീതിയിൽ പറഞ്ഞു തരാം..ഉദാഹരണത്തിന് ഞാൻ ഒരു കമ്പ്യൂട്ടർ ആണ് സങ്കൽപ്പിക്കു...ഞാൻ നിന്നെ കെട്ടുന്നത് വരെ സാധാരണ പോലെ അങ്ങ് ജീവിക്കും..അപ്പോഴാണ് നെറ്റ് കണക്ട് ചെയ്യുന്നത്..അതായതു നമ്മുടെ കല്യാണം..ഏതു സിസ്റ്റവും നെറ്റ് കണക്ട് ചെയ്യുന്നവരെ വലിയ കുഴപ്പം ഇല്ലാതെ പോകും, സാധാരണ ഉള്ള സാങ്കേതിക തകരാറുകൾ മാത്രമേ കാണൂ..നിന്നെ കെട്ടുന്ന വരെ ഞാനെന്ന  സിസ്റ്റം അങ്ങിനെ ആയിരുന്നു വല്ലപ്പോഴും വല്ല പനിയോ, ചുമയോ എന്തെങ്കിലും വരും...കെട്ടി കഴിഞ്ഞു, അതായതു നെറ്റ് കൊടുത്തു കഴിഞ്ഞാൽ വൈറസ്‌ എങ്ങിനേലും കയറും..അതായതു നീയാണ് വൈറസ്‌ ഞാൻ സിസ്റ്റം..നീ കേറി..
ആദ്യം കുറെ നാള് ഒരു കുഴപ്പവും കാണില്ല, ചിലപ്പോൾ നമ്മൾ അറിയുക കൂടി ഇല്ല അത്രയ്ക്ക് സ്മൂത്ത്‌ ആയിരിക്കും കാര്യങ്ങൾ , നീ വന്നതിൽ പിന്നെ ആദ്യം കുറെ നാൾ അങ്ങിനെ ആയിരുന്നല്ലോ.....പക്ഷെ പതുക്കെ പതുക്കെ വൈറസ്‌ അതിന്റെ പണി തുടങ്ങും...
ചിലപ്പോൾ സിസ്റ്റം ഹാങ്ങ്‌ ആവും,, നീ ചിലപ്പോൾ ദേഷ്യപ്പെട്ട് നിൽക്കുമ്പോൾ ഞാൻ തലയും കുമ്പിട്ടു നിക്കില്ലേ അത് പോലെ..ചിലപ്പോൾ സിസ്ടത്തിൽ ഉള്ള ഫയൽസ് കാണില്ല..നീ എന്റെ പോക്കറ്റിൽ നിന്നും പൈസ എടുക്കില്ലേ അത് പോലെ, സിസ്റ്റം മെമ്മറി ആകെ തകരാറിൽ ആവും എന്തെങ്കിലും ഓപ്പണ്‍ ചെയ്തു വരാൻ സമയം പിടിക്കും ..അതായതു നിന്റെ ഓരോ ചെയ്ത്ത് കണ്ടു ഞാൻ തലയ്ക്കു വട്ടു പിടിച്ച പോലെ നടക്കില്ലേ, ചിലപ്പോൾ എന്താ ചെയ്യുന്നേ എന്നറിയില്ല,,എന്തെങ്കിലും ചെയ്യാൻ ഒരു മടി അങ്ങിനെയൊക്കെ,  അത് പോലെ..മനസിലാവുന്നുണ്ടോ നിനക്ക്...
ഉം, ഏതാണ്ട്, വൈറസ്‌ കേറിയാൽ എന്ത് ചെയ്യും...
അതിനാണ് ആന്റി വൈറസ് ഇട്ടു ക്ലീൻ ചെയ്യുന്നത് ..ഇടയ്ക്കു നമ്മൾ തല്ലു കൂടി ഒരു വഴി ആവുമ്പോൾ നിന്റെ തന്ത വന്നിട്ട് നമ്മളോട് സംസാരിച്ചു ഒരു സമാധാനം ഉണ്ടാക്കാറില്ലേ അത് പോലെ.. എന്നാലും ഒരിക്കൽ വൈറസ്‌ കേറിയാൽ പിന്നെ സിസ്റ്റം പോക്കാ, വൈറസ്‌ കേറിയ സിസ്റ്റവും, കല്യാണം കഴിഞ്ഞ പുരുഷനും ഒന്ന് പോലെയാ.... നീ എന്താ ആലോചിക്കുന്നത്..എല്ലാം ക്ലിയർ .ആയില്ലേ..
എല്ലാം ക്ലിയർ ആയി..ഞാൻ ആലോചിച്ചത് വേറെ കാര്യമാ എന്തായാലും ഞാൻ   വൈറസ്‌ ആയി , ജീവിതം ഈ  പഴയ ഡസ്ക് ടോപ്പിൽ പാഴാക്കുന്നതിലും നല്ലത് , വല്ല ഐ ഫോണ്‍, ലാപ്‌ ടോപ്‌, ടാബ് ഇങ്ങിനെ ലേറ്റസ്റ്റ് വല്ലതിലും ആവുന്നതല്ലേ നല്ലത് എന്ന്  ആലോചിച്ചതാ...
പണി പാളിയോ.. ഞാൻ ഒരു ഉദാഹരണം പറഞ്ഞതല്ലേ..നീ വൈറസ്‌ ആണെങ്കിലും കുറെ നന്മകൾ ഉള്ള വൈറസ്‌ അല്ലെ, എന്റെ പുന്നാരയല്ലേ....
ഹോ, ദൈവമേ ആന്റി വൈറസ്‌ ഇല്ലാതെ നീ കാത്തു.
Posted by Sajeed Noohkhan at 20:34 No comments:
Saturday, 3 January 2015
രമ : എടീ സുമേ നീ എന്താ വല്ലാതെ ഇരിക്കുന്നത്..
സുമ: ഈ മാസവും വൈകുമെന്ന് തോന്നുന്നെടീ, ഇത് വരെ വന്നിട്ടില്ലെടീ..
രമ: കഷ്ടമായല്ലോ, എല്ലാ മാസവും ഇങ്ങിനെ ആയാൽ എന്ത് ചെയ്യും..
സുമ: അതെ, ഞാൻ എന്ത് ചെയ്യാനാ..വന്നാൽ ആകെ മൂന്നോ നാലോ ദിവസത്തിൽ തീരും..പക്ഷേ ഒന്ന് വരണ്ടേ..
രമ: എന്തായാലും നീ ഒരാഴ്ച കൂടി നോക്ക്..
സുമ: ഉം, അതെ രക്ഷയുള്ളൂ...
രമ: നിന്റെ കെട്ടിയോനോട് പറഞ്ഞോ..
രമ: ഒന്ന് പറഞ്ഞു വയ്ക്കുന്നത് നല്ലതാ..
സുമ: ഓ, അതിലൊന്നും കാര്യമില്ല, അങ്ങേർക്കു അങ്ങേരുടെ കാര്യം മാത്രം..ബാക്കി ഉള്ളവരുടെ കഷ്ടങ്ങൾ ഒന്നും .അറിയണ്ടല്ലോ...
രമ : നീ വിഷമിക്കല്ലേ...
സുമ:  എനിക്ക് വിഷമം ഒന്നും ഇല്ല രമേ , തിയ്യതി ഇത്രേം ആയില്ലേ, അത് വന്നു എല്ലാം ക്ലിയർ ആയാൽ അടുത്ത മാസം വരെ ഒരു സമാധാനം ഉണ്ടായേനെ. ഇതിപ്പോ എന്നാ, എപ്പോഴാ എന്നൊന്നും അറിയാതെ, ടെൻഷനും, തലവേദനയും...
രമ : നീ പറയുന്നതും ശെരിയാ.. എന്നാലും ഒരാഴ്ച കൂടി  നോക്കാം..
സുമ: എനിക്ക് തോന്നുന്നില്ല ഒരാഴ്ചയിൽ വരുമെന്ന്..
രമ : നീ നിന്റെ കമ്പനിടെ ഫോണ്‍ നമ്പർ ഒന്ന് തന്നേ, ഞാൻ ഒന്ന് വിളിച്ചു ചോദിക്കട്ടെ..ആകെ ചെറിയ ശമ്പളമാ നിനക്ക് കിട്ടുന്നത്..അതും കൃത്യമായിട്ട്‌ ബാങ്കിൽ ഇട്ടാൽ എന്താ..
സുമ: അതെ അതാ ഞാനും ആലോചിക്കുന്നെ, കയ്യിൽ കിട്ടിയാൽ വീടിന്റെ ലോണും, പാലും, സാധനങ്ങളും വാങ്ങിയ പൈസയും കൊടുക്കുമ്പോൾ നാല് ദിവസം കൊണ്ട് അതങ്ങ് തീരും..ഇതിപ്പോ എല്ലാ മാസവും അവർക്ക് തോന്നുമ്പോൾ ബാങ്കിൽ പൈസ ഇടുന്നത്...
ഒരു സാധാരണ വീട്ടമ്മയുടെ വിഷമങ്ങൾ...
ഗുണപാഠം: നമ്മൾ കരുതുന്നത് പോലെ ആവില്ല കാര്യങ്ങൾ..പലപ്പോഴും നമ്മൾ കേൾക്കുന്ന കാര്യങ്ങൾ എല്ലാം സത്യം ആവണം എന്നില്ല..ശ്രദ്ധയോടെ ആദ്യം മുതൽ അവസാനം വരെ കേട്ടും , അറിഞ്ഞും മാത്രമേ എന്ത് കാര്യത്തിലും ഒരു തീരുമാനത്തിൽ എത്താവു..
വർഷങ്ങൾ വരും പോകും ഞാൻ മാത്രം ഇതുവരെ നന്നായിട്ടില്ല..പുതുവർഷ തെറികൾ വരവ് വയ്ക്കാൻ പുതിയ ബുക്ക്‌ വാങ്ങി...
Posted by Sajeed Noohkhan at 22:29 No comments:
Friday, 2 January 2015
വ്യത്യാസങ്ങൾ - ഭാര്യ - കാമുകി...
വ്യത്യാസങ്ങൾ - ഭാര്യ - കാമുകി...
ഭാര്യ ഇടുമ്പോൾ  : എല്ലാം കൂടെ ഇട്ടു അലങ്കോലം ആക്കല്ലേ..
കാമുകി  ഇടുമ്പോൾ  :മേക്കപ്പ് ഇട്ടാലും ഇല്ലെങ്കിലും സുന്ദരിയല്ലേ മോള്..
ഭാര്യക്ക് വേണ്ടി  : എത്ര നേരമായിട്ട്‌ ഇവിടെ കാത്തിരിക്കുന്നു.നിനക്കൊന്നു നേരത്തെ കെട്ടി ഒരുങ്ങി ഇറങ്ങിയാൽ എന്താ, കാത്തിരുന്നു മുഷിഞ്ഞു...
കാമുകിക്ക് വേണ്ടി : ഈ ജന്മം മുഴുവനും നിനക്കായി കാത്തിരുന്നാലും എനിക്ക് മടുക്കില്ല.
ഭാര്യയോടൊപ്പം  : ഒന്ന് അനങ്ങി നടക്കു, ഇങ്ങിനെ നടന്നാൽ അവിടെ എത്തുമ്പോൾ താമസിക്കും..
കാമുകിയോടൊപ്പം : മെല്ലെ, മെല്ലെ നടക്കാം നമുക്ക്..മറ്റുള്ളതൊക്കെ മറന്നേക്കു...
ഭാര്യവിളമ്പിയാൽ : നീ കൈ കഴുകിയോ ഈ പാത്രം  എന്താ ശെരിക്കു കഴുകിയില്ലേ..
കാമുകി വിളമ്പിയാൽ  : നീ വിഷം തന്നാലും എനിക്കത് അമ്രിതാണ്..വേണ്ട കൈ പാത്രം ഒന്നും കഴുകണ്ട അതിലൊക്കെ നീ നിറഞ്ഞു നില്ക്കട്ടെ...
ഭാര്യഅണിയുമ്പോൾ : നിനക്ക്  വേറെ ഡ്രസ്സ്‌  ഒന്നും കിട്ടിയില്ലേ ഇതെന്തൊരു കോലം ...
കാമുകി അണിയുമ്പോൾ : നന്നായിട്ടുണ്ട്, ഈ ഡ്രസ്സ്‌ നന്നായിട്ട് ഇണങ്ങുന്നുണ്ട്‌...
ഭാര്യസംസാരിക്കുമ്പോൾ  : കുറച്ചു നേരം ആ വായൊന്നു അടച്ചു വൈക്കൂ, എന്റെ ചെവി അടഞ്ഞു...
കാമുകി സംസാരിക്കുമ്പോൾ : എന്താ മിണ്ടാത്തെ  ആ മധുര ശബ്ദം കേൾക്കാൻ ചെവി കൂർപ്പിച്ചു ഞാനിരിക്കുന്നു..
ഭാര്യയുടെ : എന്താ നീ മിണ്ടാതിരിക്കുന്നെ, നാവിറങ്ങി പോയോ..
കാമുകിയുടെ  : ഈ മൌനം പോലും ഒരു കവിതയാണ്...
ഇങ്ങിനെ നീണ്ടു പോകും..എന്നാലും ഒരു കാര്യത്തിൽ ഇവർ രെണ്ട്‌ പേരും പുരുഷന് ഒരേ തരത്തിൽ തോന്നാം..കാശു ചിലവഴിയുന്നതിലും, മനസമാധാനം നഷ്ടപെടുന്നതിലും... കാമുകിയുടെ കാര്യത്തിൽ  കയ്യിൽ നിന്നും പോയാലോ എന്ന ആധിയിൽ നടത്തുന്ന ഒപ്പിക്കൽ ആണ് കൂടുതൽ, സമയ നിഷ്ഠ,  പോകുന്നതിലും വരുന്നതിലും കൃത്യ നിഷ്ഠ, വിളിക്കുന്നതിലും, സംസാരിക്കുന്നതിലും എല്ലാം  മരണ പാച്ചിൽ നടത്തിയുള്ള ഒരു ഒപ്പിക്കൽ.. ഭാര്യയുടെ കാര്യത്തിൽ തന്റെ കസ്റ്റഡിയിൽ ഉള്ളതല്ലേ എന്ന ഉള്ളിലെ തോന്നൽ കൊണ്ട് ചിലർ ഈ കൃത്യനിഷ്ഠ, സമയ നിഷ്ഠ ഒന്നും ശ്രദ്ധിക്കാറില്ല..ഇനി ആരെങ്കിലും അത് പാലിക്കുന്നു എങ്കിൽ ഒരു ഭാര്യയും കരുതണ്ട സ്നേഹം കൊണ്ടാണെന്ന്. സമാധാനപരമായ, സ്വസ്ഥതയോടെ ഉള്ള ഒരു കുടുംബ ജീവിതം ആഗ്രഹിച്ചു മാത്രം ചെയ്യുന്ന ഒരു കീഴടങ്ങൽ ആണത്...
ഇപ്പൊ വരും അനുഭവമാണോ എന്ന് പുണ്യാളന്മാരുടെ  ചോദ്യം, ഒറ്റ മറുപടിയെ ഉള്ളൂ ജീവിതത്തിൽ ഇത്തരം സാഹചര്യങ്ങൾ അഭിമുഖീകരിക്കാത്ത ആരെങ്കിലും ഉണ്ടെങ്കിൽ എന്നെ കല്ലെറിയുക..
ഒരു പച്ച മാങ്ങ മുന്നിൽ വച്ചാൽ ചിലപ്പോൾ ഒരു കക്ഷണം വെട്ടി നാവിൽ വച്ച് അയ്യോ പുളിപ്പ് എന്ന് മാറ്റി വയ്ക്കും. എന്നാൽ ആരുടെ എങ്കിലും പറമ്പിലെ മാവിൽ നില്ക്കുന്ന മാങ്ങ കുറെ നേരം എറിഞ്ഞു വീണു കിട്ടുന്ന ഒന്നിനെ ഉപ്പും മുളകും വച്ച് തിന്നുമ്പോൾ ഒരു പുളിയും അറിയില്ല..കാരണം അതിനു പിന്നിലെ അദ്വാനം, കിട്ടുമോ ഇല്ലയോ എന്ന വേവലാതി, അങ്ങിനെ ഒരുപാടു കാര്യങ്ങളാണ്  അതിനെ രുചികരമാക്കുന്നത്..
Posted by Sajeed Noohkhan at 21:11 No comments:
ദൈവമേ ഇവൾക്ക് ഇതെന്തു പറ്റി രാവിലെ ഒരു കുഴപ്പവും ഇല്ലായിരുന്നല്ലോ..സുമിത്രേ നിനക്ക് എന്താ പറ്റിയത്...
എനിക്കൊന്നും പറ്റിയില്ല ലാഫിംഗ് തെറാപ്പി ചെയ്യുകയാണ്. മനസും ശരീരവും ആരോഗ്യമായിട്ടു ഇരിക്കാൻ ലാഫിംഗ് തെറാപ്പി നല്ലതെന്നാ എല്ലാരും പറയുന്നത്...
ഓ അതായിരുന്നോ , എന്നാൽ ഇതൊക്കെ എന്നോട്  പറയണ്ടേ..
അതെന്തിന് പറയണം, ഒരു ഭാര്യക്ക്‌ ചിരിക്കാൻ ഭർത്താവിന്റെ അനുവാദം വേണോ?
നീ ഇങ്ങിനെ ചിരിച്ചപ്പോൾ  സീരിയൽ എന്തെങ്കിലും കണ്ടു നിനക്ക് വട്ടായി എന്ന് കരുതിയിട്ടു നിന്റെ വീട്ടിൽ വിളിച്ചു പറഞ്ഞു അവരു ആംബുലൻസ് കൊണ്ട് ഇപ്പൊ പുറപ്പെട്ടു കാണും...
മനുഷ്യാ , വട്ടു എനിക്കല്ല എന്നെ കൊണ്ട് ഒന്നും പറയിക്കരുത്‌..
നീ പറഞ്ഞോ വട്ടു എനിക്കാ, അത് കൊണ്ടല്ലേ അന്ന് വയറു കുറയ്ക്കാൻ ആ മെഷിൻ ടി.വി.യിൽ കണ്ടിട്ട് വേണമെന്ന് പപറഞ്ഞപ്പോൾ  പതിനയ്യായിരം രൂപ കൊടുത്തു വാങ്ങിച്ച് തന്നത് എന്നിട്ട് അതിപ്പോ പൊടി പിടിച്ചു കിടക്കുന്നു...
ഓ, അത് ഞാൻ കുറച്ചു നാള് ചെയ്തില്ലേ, പിന്നെ കാലിനു ഇച്ചിരി വേദന വന്നപ്പോൾ നിർത്തി വച്ചതാ...
അല്ലാതെ മടി കൊണ്ടല്ല,, എന്തായാലും വയറു കുറഞ്ഞു നിന്റെ അല്ല, എന്റെ വയറാ കുറഞ്ഞത്‌..അത് കൊണ്ട് വന്ന സമയത്ത് ഇരുപത്തി നാല് മണിക്കൂറും അതിന്റെ മേലെ ആയിരുന്നു അടുക്കളയിൽ പോലും കേറാതെ, അവസാനം പട്ടിണി കിടന്നു എന്റെ വയറു വറ്റി..
ആഹ് , ആരുടെ എങ്കിലും കുറഞ്ഞില്ലേ,അങ്ങിനെ സമാധാനിക്കു...
എടീ ശാരീരികവും മാനസികവും ആയ ആരോഗ്യം ഉണ്ടാവണം എങ്കിൽ ഇങ്ങിനെ കൃത്രിമമായി ഓരോന്ന് ചെയ്യുകയല്ല വേണ്ടത്..ശാരീരിക ആരോഗ്യത്തിന് നല്ല പോലെ പണി എടുക്കണം, മാനസികമായ ആരോഗ്യത്തിന് ഭാര്യാ ഭർത്താക്കന്മാർക്ക് ഇടയിൽ കളിയും ചിരിയും തമാശകളും വേണം..ഇത് ഉണ്ടെങ്കിൽ എല്ലാ ആരോഗ്യവും വരും...
ഓ, എന്നാൽ ഒരു കാര്യം ചെയ്യ് ചേട്ടന് ശാരീരിക ആരോഗ്യം വരട്ടെ അവിടെ ഒരു നൂറു തേങ്ങ ഉണ്ട്..അതൊന്നു തൊണ്ട് കളഞ്ഞു ഇട്...
ഉം, പണി ആയല്ലോ..ആഹ് തേങ്ങ എങ്കിൽ തേങ്ങ...ഞാൻ ഇത് ചെയ്തില്ലെങ്കിൽ നാളെ നീ പറയും എന്നെ മാത്രം ഉപദേശിക്കല്ലേ എന്ന്..ഞാൻ നിനക്ക് മാതൃകയാവാം.. കണ്ടോ അഞ്ചെണ്ണം ഇതിനുള്ളിൽ ഞാൻ തൊണ്ട് കളഞ്ഞു..
പിന്നേം തുടങ്ങിയോ ലാഫിംഗ് തെറാപ്പി..
അല്ല, നിങ്ങളു തേങ്ങ തൊണ്ട് കളയുന്ന ചന്തം കണ്ടപ്പോൾ കുറ്റാലത്തു നമ്മൾ ടൂറിനു പോയത് ഓർത്തു ചിരിച്ചു പോയതാ...
ഇതും കുറ്റാലവും ആയിട്ട് എന്താ ബന്ധം...
അവിടെയും ഇത് പോലെ തേങ്ങ തൊണ്ടു കളഞ്ഞു തിന്നുന്ന ഒരു കൂട്ടം ഉണ്ട് നിങ്ങളുടെ നിൽപ്പ് കണ്ടപ്പോൾ എനിക്കത് ഓർമ വന്നു ചിരിച്ചതാ..
ങേ, കുരങ്ങൻ എന്നെ നീ അപ്പോ കുരങ്ങൻ എന്ന് വിളിക്കുവാണോ..
ദാമ്പത്യ ജീവിതത്തിൽ കളി തമാശകൾ മാത്രമല്ല ചിലപ്പോൾ ചില സത്യങ്ങളും വിളിച്ചു പറയാം...
Posted by Sajeed Noohkhan at 06:09 No comments:
Newer Posts Older Posts Home
Subscribe to: Posts (Atom)
View my complete profile
വ്യത്യാസങ്ങൾ - ഭാര്യ - കാമുകി...
Feedjit Live Blog Stats
Feedjit Live Blog Stats
Ethereal template. Powered by Blogger.